Нурмат Отабеков коронавирус инфекциясини юқтириб олгани маълум бўлди - UzNews.uz\nНурмат Отабеков коронавирус инфекциясини юқтириб олгани маълум бўлди\nУ буни тасдиқларкан, айни вақтда даволанаётганини айтган.\nВазирлар Маҳкамаси ҳузуридаги Санитария-эпидемиологик назорати давлат инспекцияси бошлиғи Нурмат Отабековда COVID-19 инфекцияси аниқланди.\nУ журналистларга тест натижасига кўра коронавирус аниқлангани ростлигини, айни пайтда даволанаётганини маълум қилган.\nНурмат Отабеков Халқаро пресс-клубнинг сессиясида қачонки, "халқимиз мутахассисларни фикрига тўлиқ ишонган ҳолда карантин қоидаларига риоя қилар экан, шундагина биз вазиятни идрок қила олишимиз мумкин", деб айтганди.\nУ 2020 йилнинг 23 июль куни Ўзбекистон Президенти томонидан имзоланган «Коронавирус пандемиясига қарши курашишда фидойилик кўрсатган юртдошларимиздан бир гуруҳини мукофотлаш тўғрисида»ги фармонга кўра, «Фидокорона хизматлари учун» ордени билан тақдирланган эди.


Ўқитувчи ва талабага имтиёзлар, чегирмали авиабилет ва “суриш керак”лиги ҳақида — Мармара университети магистранти билан суҳбат\n20:24 / 23.05.2021\nUzbekLife хориждаги ҳамюртларимиз билан суҳбатларни давом эттиради. Навбатдаги суҳбатдошимиз Туркиянинг Истанбул шаҳридаги Мармара университети 2-босқич магистранти Нўъмон Насруллаев.\nҚаҳрамонимиз Сурхондарё вилоятининг Шўрчи туманида туғилган. 2019 йили Алишер Навоий номидаги Тошкент давлат ўзбек тили ва адабиёти университетини тамомлаган. Ҳозирги кунда Туркиянинг Мармара университети “Халқаро ва қиёсий таълим” факультетида таҳсил олмоқда.\nБу жиҳат университетнинг рейтингини, таълим сифатини оширади\nТуркияда талабаларга имкониятлар жуда ҳам кўп. Масалан, ҳар бир университетнинг махсус стипендия дастурлари мавжуд. Улар ўзимизнинг олий ўқув юртларимиздаги стипендиялардан фарқ қилади.\nМармара университетининг ҳам ўз вақфлари бор, албатта. Маъмурият асосан қийналиб қолган ёки яхши ўқийдиган талабаларга ойма-ой стипендия ажратади. Сиздан талаб қилинадигани: яхши ўқишингиз ва ўзингизни ижобий тарафлама кўрсатишингиз.\nЧет элдан келаётган талабаларнинг аксарияти шартнома асосида таълим олишади. Лекин университетлар сизнинг ўқишингиз харажатларини қоплаб бериши мумкин. Қачонки, яхши ўқиб, ўзингизни кўрсата олсангиз. Бундан ташқари маҳаллий талабаларга ҳам шундай имконият бор: умумий имтиҳонлар топширилади ва уларда қанча балл тўплаганига қараб, ўшанча миқдорда шартнома пули тўлайди. Яъни сиз юз ёки эллик фоиз шартнома пулини тўлашингиз ўз қўлингизда.\nЭнг ёқимли тарафи эса, бутун ўқиш мобайнида ушбу тўлов сақланиб қолади. Туркия университетларига кириш жуда ҳам осон. Битириш эса қийин.\nМасалан, бир ишни бошлаб, ўша ишни охиригача олиб борсангиз, шу ишнинг устаси бўлиб етишасиз. Демак, университетда ҳам киришингиз осон бўлса, битиришингиз қийин бўлса, сиз шу соҳани қайсидир даражада ҳақиқий устаси бўлмагунингизча диплом берилмайди. Албатта, бундан ёмони йўқ. Талабалар баҳо ёхуд стипендия учун эмас, ўзи учун ўқийди. Бу жиҳат ўз-ўзидан университетнинг рейтингини, таълим сифатини оширади.\nЮқорида айтиб ўтганимдек, Туркияда вақф фондлари кўп. Уларнинг асосий мақсади ва вазифаси талабаларнинг илм олишини қўллаб-қувватлаш. Яъни моддий жиҳатдан қийналган талабаларга стипендиялар ажратади. Албатта, талаба вақфларнинг талабларига мос келиши керак. Стипендиялар миқдори таълим босқичига қараб ўзгаради. Сиздан талаб қилинадигани эса, яхши ўқишингиз, улар белгилаб берган баллдан тушиб кетмаслигингиз лозим.\nМагистратура ва докторантура босқичларида ўқийдиган талабаларга ҳам худди шундай қулайликлар яратиб берилади. Масалан, илмий ишингизни Европада давом эттирмоқчисиз. Аммо моддий жиҳатдан шароитингиз йўқ. Шунда вақф фондига ариза топширилса, у ҳамма харажатларни қоплаб беради.\nБаъзи вақф фондларининг ёрдамини йиллар давомида қайтариб берасиз. Баъзилари эса беғараз ёрдам ҳисобланади. Туркия фуқароси бўлган талабаларга қайтариб бериладиган ва берилмайдиган вақфлар берилади. Хорижий талабалар учун эса фақат қайтарилмайдиган вақфлар шакллантирилган. Холис ёрдам сифатида. Вақфлар давлат ва даромади юқори бўлган инсонлар томонидан молиялаштирилади.\nКимгадир таълим бериш учун хизмат қилиши зарур\nТуркияда Тез (илмий иш) ёзиш масаласи иккига бўлинади: тез ёзадиганлар ва ёзмайдиганлар. Ўқишни бошлаётган талаба хоҳишига кўра, тезли ёки тезсиз гуруҳга киради. Иккисининг иши икки хил. Бири имтиҳонларга тайёрланади. Иккинчиси эса бутун ўқиши давомида илмий ишига тайёрланиб боради.\nУстозлар Тез ёзмоқчи бўлган талабанинг ҳар биридан қайси мавзуда ёзмоқчи эканлигини сўраб чиқади. Сиз қайси мавзуда ёзмоқчи эканлигингизни айтасиз. Улар шунга қараб йўналиш беради. Бизга устозларимиз илмий ишга юзаки қарамасликни кўп тайинлайди. Чунки сизнинг вазифангиз Тезни шунчаки ёзиб кетиш эмас, балки келгусида улар асосида кимгадир таълим бериш учун хизмат қилиши зарур.\nЎқитувчининг даражаси мамлакатнинг таълим даражаси сифатини таъминлаб беради, деб ўйлайман. Дунё бўйича ҳеч қандай таълим тизими йўқки, ўқитувчидан юксак турса. Ўқитувчи қанчалик салоҳиятли бўлса, таълим ҳам шунча ривож топади. Ҳеч қачон таълим тизими ўқитувчидан юқорилаб кетолмайди.\nТаъкидлаш жоизки, ўқитувчилар ўз маоши билан бемалол четга саёҳат қила олади. Умуман, бу ерда талаба ҳамда устозларга имтиёз ва қулайликлар бисёр. Шаҳарларда устозлар уйи, яъни меҳмонхонаси бор. Биргина Истанбулда 6 та ўқитувчилар меҳмонхонаси борлигини биламан. Булар мен билганларим. Уретман Эви (ўқитувчи уйи) дейилади. Ўзим бориб, яшаб ҳам кўрганман. Беш юлдузли меҳмонхоналардан ҳам шинамроқ. Бу уйлар текинга берилмайди, албатта. Аммо чегирма қилиб берилади. Агар тўлови юз минг бўлса, эллик, йигирма минггача тушади. Баъзи бир ўқитувчилар бор-ки, улар тўлов қилмасдан яшайди.\nУниверситетларда ўқитувчилар учун алоҳида ошхоналар мавжуд. Ҳар бир ўқитувчининг кунлик лимити бор. Бугун ўқитувчи 20 минг лиралик овқатни кўчадан эллик мингга олиб еяётган бўлса, унинг ойлиги нимага етади. Энди ўша овқатни университет ошхонасида беш мингга еса, ҳамёнига қанча фойда.\nЎқитувчилар учун алоҳида дам оладиган жойлар ҳам талайгина. Агар ўқитувчи четга чиқмоқчи бўлса, авиабилетида ҳам чегирмалар амал қилади.\n“Суриш керак” ибораси тўғри йўл эмаслигини тушуниб етганман\nСаволингиздан келиб чиқиб айта оламанки, албатта, Ўзбекистонга қайтаман. Асосий режаларимдан бири, бугунги кундаги “олтин балиқчалар”нинг юрагидаги оловли вулқонлари сўниб қолмаслиги учун ҳаракат қилиш. Буни эса имкон борича мамлакатимизда таълим сифатини ривожлантиришга ҳисса қўшиш орқали амалга ошираман.\nШунингдек, ёшлар орасидаги “суриш керак” ибораси тўғри йўл эмаслигини тушуниб етдим. Чунки ҳар бир жойнинг ўз тошу тарозиси борлигини тушуниш лозим. Шу боисдан, шахсан ўзим, олган билим ва кўникмаларимни юртим тараққиёти йўлида сарфлашни истайман.\nРоссия 9та давлат билан авиаалоқани тикламоқда\nТуркияда тадбиркорлик қилиш, эркак ва аёллар учун маошлар – Истанбулдаги ўзбек тадбиркори билан суҳбат\nТуркия Кобул аэропортида хавфсизликни таъминлайди\n08:33 / 18.06.2021


Атамбоев қамоқхонадан шифохонага ўтказилди | Qalampir.uz\nАтамбоев қамоқхонадан шифохонага ўтказилди\nОлам\t30 Июнь 2020 10:06 18240\nҚирғизистоннинг собиқ Президенти Алмазбек Атамбоев Миллий хавфсизлик давлат қўмитасининг (МХДҚ) тергов изоляторидан шифохонага ўтказилди. Бунга Атабоевда икки томонлама пневмония аниқлангани сабаб бўлди, деб хабар бермоқда МХДҚ.\n“Атамбоев ўзини ёмон ҳис қилаётганидан шикоят қилгач, ундан коронавирус учун таҳлил олинди. Унинг натижаси манфий бўлди. Шу куннинг ўзида шифокорларнинг онлай консилиуми ўтказилди ва унга “икки томонлама пневмония” ташхиси қўйилди”, дейилади хабарда. Шифокорлар собиқ Президентни шифохонага кўчиришга қарор қилган.\nМХДҚнинг таъкидлашича, сўнгги ҳафтада Атамбоев бир неча марта адвокатлар ва яқинари билан учрашган. Улар унга “қоғоз ва буюмлар” беришган. Қўмитанинг маълум қилишича, адвокатлардан бирида вирусли инфекциянинг алоҳида аломатлари аниқланган.\nЭслатиб ўтамиз, Алмазбек Атамбоев жорий йилнинг 23 июнь куни Бишкекнинг Первомай туман суди томонидан коррупцияда айбдор деб топилиб, 11 йил 2 ойга озодликдан маҳрум қилинганди. Тергов маълумотига кўра, 63 ёшли собиқ Президент ва яна 19 киши 2013 йилда жиноий авторитет Азиз Батукаевнинг озод қилинишига ёрдам берган.\nАлмазбек Атамбоев 2011-2017 йилларда мамлакатни бошқарган. У 2019 йилнинг 8 август куни Қўй-Тош қишлоғидаги уйида қўлга олинганди. Уни ушлаш учун махсус операция ўтказилганди.\n24 Январь 21:32 42998\n23 Январь 11:45 41140\n24 Январь 13:55 33440\n25 Январь 09:19 30877\n24 Январь 14:11 29138


#Аёллар #Ёшлар #Эртаклар\n#Жиноятчилар #Калтафаҳмлар #Овчи-балиқчи\n#Ҳайвонот #Овқатланиш #Кафе-ресторан #Ўйнаш-жазман\nБир эркакдан сўрашди:\n— Аёл гўзалиги учун ҳайвонларни алоқаси борми?\n— Айёр тулки ҳамми?\n—Ҳа! Ахир уни терисидан пальтога ёқа тикишади.\nСавол бервотган одам бир қанча ҳайвонларни санади. Ҳалиги эркак жавоб берди. Ундан у олинади, бундан бу олинади.\n— Эшакчи, эшак у ҳамми? Сўради ҳайратланиб.\n— Ҳа шуларни ҳаммасини эшак оберади-да.\nКаллик бу фикрлар билан топталган сайҳон дала.\nБир хуник қиз лифтда, бир чиройли бола билан турса,\n— Агар менга тегинсангиз, бақираман, - деса\n— Мен ҳам, - дермиш


Қандай ҳолатларда ферментларни қабул қилиш керак?\nМикразим / Савол ва жавоб / Нима учун ферментларни қабул қилиш лозим?\nКўпроқ таом еб қўйганда ферментлар овқатнинг ҳазм бўлиш жараёнини тезлаштириб, қориндаги нохуш ҳисларни бартараф этади. Бундан ташқари, ферментлар курси овқат ҳазм қилиш органларининг фермент етишмовчилиги ёки уларни ишглаб чиқариш ва зарур жойга етказишга тааллуқли баъзи хасталикларида тавсия қилинади. Бундай ҳолатларда препарат айнан фермент етишмовчилигининг ўрнини тўлдириб, ошқозоности безининг қўшимча нагрузкасни енгиллаштириб, овқат ҳазм қилиш жараёнини нормаллаштиради.


Венгрия Ўзбекистоннинг атомга оид лойиҳаларида иштирок этмоқчи\n18 Июл 2020 1166\n2020 йил 16 июлда Тошкентда Ўзбекистон Энергетика вазирлиги раҳбариятининг Венгрия ташқи ишлар ва ташқи савдо вазири Петер Сийярто бошчилигидаги делегацияси билан учрашуви бўлиб ўтди.\nМулоқот давомида Венгрия томонидан энергетика соҳасида, хусусан, Ўзбекистон Республикаси Энергетика вазирлиги қошидаги «Ўзатом» агентлиги ва Венгриянинг ядро энергетикаси соҳасидаги MVM Paksi Atomeromu Ltd. илмий маркази даражасида атом электр станциясини қуриш ва ядро энергетикаси соҳасида илмий алмашинув соҳасидаги ҳамкорликка тайёр эканлиги маълум қилинди.\nВенгриянинг ENIOX компанияси томонидан йирик иссиқлик станцияларида, ва шу жумладан АЭС да муваффақиятли қўлланиладиган қайтадиган сувларни совитишнинг «қуруқ» усулидан фойдаланиш имкониятлари муҳокама қилинди. Ушбу компаниянинг бой тажрибаси энг аввало, сув ресурслари бўйича муайян тақчиллик мавжуд бўлган қурғоқчил ҳудудларда фойдаланиш кўзда тутилмоқда. Венгрия томони Венгриянинг ENIOX компанияси ушбу лойиҳада иштирок этган тақдирда «Эксим Банка Венгрия» томонидан 130 миллион еврога тенг қийматда молиялашга тайёр эканлигини маълум қилди.\n«Ўзатом» агентлиги, шунингдек қатор вазирлик ва идоралар мутахассислари 2018 ва 2020 йилларда Венгрияга амалга оширилган сафари давомида Венгрия ядро энергетикасининг объектлари билан яқиндан танишган, ушбу мамлакатнинг атом электростанцияларини қуриш ва улардан фойдаланиш соҳасидаги тажрибасини ўрганган эди.\nХусусан, ҳозирги пайтда Россия дизайнидаги «Пакш-2» АЭС ни «тайёр ҳолда» қуриш шарти билан лойиҳа амалга оширилмоқда. Ушбу иншоот «Ростатом» давлат корпорацияси томонидан барпо этилмоқда. «Пакш-2» иккита ВВEР-1200 энергоблокига эга бўлади, яъни Венгрия томони таъкидлаганидек, Ўзбекистоннинг биринчи атом электростанцияси билан ўхшаш технологик параметрларга эга бўлади.\nВенгрия томонидан ўзаро ҳамкорликнинг таълимга оид жиҳати таъкидланди, бу борада ривожланиш тенденцияси кузатилмоқда. Яъни, Ўзбекистонлик талабалар учун квота 30 тадан 100 кишигача кўпайтирилди, унинг доирасида атом энергетикасини ўрганиш дастурини Будапешт политехника университетида жорий қилиш таклиф қилинди.\nМуҳокама қилинган барча масалалар бўйича дастлабки келишувларга эришилди, деб хабар беради Энергетика вазирлиги матбуот хизмати.


Ўзбекистонда коронавирус юқтириб олганлар 11 кишига етди — Sof.uz\nЎзбекистонда коронавирус юқтириб олганлар 11 кишига етди\n17.03 16:43 610 Тиббиёт\nАввал хабар қилганимиздек, бугун 17 март куни АОКАʼда коронавирус мавзусига бағишланган онлайн матбуот анжумани бўлиб ўтмоқда. Матбуот анжумани UZREPORT TV телеканали ва унинг ижтимоий тармоқлардаги саҳифалари орқали жонли эфирга узатилмоқда.\nТадбирда Халқ таълими вазирлиги Шерзод Шерматов, Олий ва ўрта махсус таълим вазири Ином Мажидов ва Республика Бош санитар врачи Баҳром Алматовлар иштирок этмоқда.\nТадбирда Республика Бош санитар врачи Баҳром Алматов карантин даврида врач ва ҳамшираларга қўшимча ҳақ тўланиши масаласи кўриб чиқилаётганини маълум қилди.\n“Коронавирусга чалинган одам яна қайта чалиниши ҳали тасдиқланмаган. Лекин касалликка чалиниб соғайган одамнинг ўпкасида унинг асорати қолади. Ўзбекистонда коронавирусга чалинганлар сони 11 нафарга етди. Бемор Дубайдан келган” – деди Республика Бош санитар врачи Баҳром Алматов.\n“Карантинда даврида фақатгина карантинга олинган фуқароларга ҳақ тўланади. Бошқа ҳолатда ходимларга (мажбурий карантинга олинмаган, ўз хоҳши билан ишга бормай юрганларга) ҳақ тўланмайди. Вилоятда ҳам чет элда бўлиб қайтган 1 бемор коронавирус юқтиргани учун карантинга олинган ва вилоят юқумли касалликлар касалхонасида даволанмоқда”– деди Баҳром Алматов.\nЎзбекистон 24 коронавирус\nКеча, 10:14 14331\n4.04 00:22 10357\n3.04 16:04 5897\n4.04 09:21 5114\n4.04 09:21 5080\nХорижда оғир вазиятга тушиб қолган ўзбекистонликларга ёрдам бериш мақсадида махсус ҳисоб рақами очилди\nКеча, 14:40 511 Ўзбекистон\nЎзбекистонда коронавирусдан зарарланган 7 нафар беморнинг аҳволи оғир\nКеча, 13:58 767 Ўзбекистон\n4.04 23:53 755 Жаҳон\n4.04 18:42 2714


Сенатор талабанинг контракт пули тўланишида ёрдам берди - Халқ сўзи\n17:33 19 Август 2020 Жамият\nЖиззах вилояти Ғаллаорол туманида истиқомат қилувчи Д.Фарҳодова парламент юқори палатасига мурожаат йўллади.\nКуни кеча мазкур мурожаат Олий Мажлис Сенати Аграр, Сув хўжалиги масалалари ва экология қўмитаси раиси ўринбосари Рисқул Сиддиқов томонидан жойига чиқиб ўрганилди. Д.Фарҳодовани қийнаб келаётган масалаларга ечим топиш мақсадида тегишли мутасаддиларга кўрсатма берилди. Қолаверса, сенатор унинг контракт пулини тўлашга кўмак берди.\nТаъкидлаш жоизки, бу каби хайрли ишлар ҳар бир инсонда умид бағишлайди. Айниқса, ёшларнинг таълим-тарбия олишига бўлган иштиёқини янада оширади.


Шавкат Мирзиёев: «Энди Ўзбекистон Венгриянинг яқин дўсти» - Zamin.uz\n17:00 / 30.03.2021\nШавкат Мирзиёев: «Энди Ўзбекистон Венгриянинг яқин дўсти»\nКўксарой қароргоҳида Венгрия бош вазири Виктор Орбан ташрифи муносабати билан қабул маросимлари бўлиб ўтмоқда. Давлат раҳбарларининг тор доирадаги учрашувидан сўнг тадбир кенгайтирилган форматда давом этяпти.\nKun.uz хабарига кўра, унда илк сўзни олган Ўзбекистон президенти Шавкат Мирзиёев сўнгги йилларда икки томонлама муносабатларда юзага келган ҳолатни юқори баҳолади.\n“Венгрия ҳам, Ўзбекистон ҳам ўтган асрнинг 80-йилларига қадар социалистик тузумда яшаган. Венгриянинг тарихан қисқа муддат ичида демократия ва бозор тамойилларига асосан ривожлангани таҳсинга лойиқ.\nСўнгги йилларда ўзаро савдо айрибошлаш ҳажми уч баробар ошди. Мақсадимиз - мамлакатларимиз ўртасида савдо мувозанатини тиклаш, ўзаро савдо ҳажмини ҳозирги кўрсаткичлардан икки-уч баробарга ошириш. Венгрияга тўқимачилик маҳсулотлари етказиб бериш, ўз навбатида, фармацевтика, қишлоқ хўжалиги маҳсулотларини харид қилишга тайёрмиз. Будапешт шаҳрида Ўзбекистон савдо уйи очилиши бу борада дадил қадам бўлади.\nҚишлоқ хўжалиги ҳамкорлигимизнинг истиқболли йўналиши ҳисобланади. Бу йўлда Юқори Чирчиқ туманида картошка уруғчилиги етиштириш лойиҳаси билан бевосита танишамиз. Ҳудудлараро алоқаларни ривожлантириш бўйича тегишли келишувларни имзолаймиз. Жиззах ва Самарқанд ҳудудида Венгрия тажрибасини қўллаш учун малакали экспертларни олиб келганингизни олқишлаймиз.\nШунингдек, гуманитар ва таълим соҳасида ҳамкорликни кучайтирамиз. Жорий йилда Венгрия ОТМларида ўзбекистонлик талабалар учун юздан ортиқ ўринлар грант асосида ажратилгани учун ташаккур айтаман. Бугун Ўзбекистонда Дебрецен университети очилишига оид ҳужжатларни имзолаймиз.\nШу билан бирга, футболни ривожлантиришда Венгрия билан кенг ҳамкорлик қиламиз”, – деди президент.\nШундан сўнг, Венгрия бош вазири Виктор Орбан сўз олди:\n“Меҳмондўстликдан миннатдорман. Биз бу ерга катта умидлар билан келдик. Албатта пул, иқтисодиёт муҳим. Лекин биз учун Ўзбекистондаги маданият янада аҳамиятли.\nБиз Европада жуда қизиқ ҳолатдамиз. Ўзига хос орол мақомидамиз, дўстлар ҳам, бегоналар ҳам йўқ. Чунки биз ўзига хос тарихга эгамиз. Масофаларга, биз христианлар, сизлар мусулмон бўлганингизга қарамай, биз сизларни дўст ҳисоблаймиз.\nБизнинг ортимизда оғир 30 йил ўтди. Охирги 32 йилда мен 16 йил давлат раҳбари сифатида, 16 йил давлат раҳбарига мухолиф сифатида яшадим. Бизда ўтиш даврининг тажрибаси бор. Биз ҳам хусусийлаштириш, бозор муносабатларига ўтиш мураккабликларини бошдан кечирганмиз.\nВенгрия бугун ривожланган давлат сифатида ўз тажрибалари, билими билан ўртоқлашишга тайёр. Барча муҳим мавзулар ҳақида сиз сўзлаб ўтдингиз. Биз бугун стратегик ҳамкорлик ҳақида ҳужжатлар имзолаймиз.\nСизлар банк ислоҳотларингизга Венгриянинг барча йирик банкларини жалб қилмоқчисиз. Шунингдек, атом соҳасида Венгрия тажрибаси билан ўртоқлашишимиз мумкин.\nУниверситетларимиз ўртасидаги ҳамкорлик, ҳар йили юздан ортиқ талабаларга таълим бериш бизни мамнун қилади”, деди Венгрия бош вазири.\nШавкат Мирзиёев Виктор Орбаннинг бу сўзларига жавобан шундай деди: “Сиз Европадаги ўзига хос оролмиз, дўстларимиз ҳам, бегоналар ҳам йўқ, дедингиз. Айтиш мумкинки, энди Ўзбекистон Венгриянинг яқин дўсти”, – деди президент. “Замин” янгиликларини “Инстаграм”да кузатиб боринг\nЎзбекистон – Венгрия муносабатларини стратегик шериклик даражасига кўтариш вазифалари муҳокама қилинди\n30-03-2021, 16:32, Ўзбекистон\nМедведев: "Ўзбекистон билан товар айирбошлаш ҳажми 10 млрд долларга етказилади"\n30-05-2019, 17:54, Ўзбекистон\n25-04-2019, 09:56, Ўзбекистон\nЎзбекистон савдо ҳажмини ошириш учун Беларусга «яшил йўлак» ташкил этишни таклиф қилди\n12-09-2018, 23:43, Ўзбекистон\n17-08-2018, 18:28, Ўзбекистон\nЯнгиликлар » Ўзбекистон » Шавкат Мирзиёев: «Энди Ўзбекистон Венгриянинг яқин дўсти»


Хива шаҳрида “Марказий Осиё дунё цивилизациялари чорраҳасида” номли халқаро маданий форум ўз ишини бошлади » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » Хива шаҳрида “Марказий Осиё дунё цивилизациялари чорраҳасида” номли халқаро маданий форум ўз ишини бошлади\nХива шаҳрида “Марказий Осиё дунё цивилизациялари чорраҳасида” номли халқаро маданий форум ўз ишини бошлади\nДавлатимиз раҳбари БМТ Бош Ассамблеясининг 75-сессиясида сўзлаган нутқида ЮНЕСКО билан ҳамкорликда 2021 йилда Хива шаҳрида «Марказий Осиё жаҳон цивилизациялари чорраҳасида» мавзусида халқаро форум ўтказиш ташаббусини илгари сурган эди. Бугун ушбу халқаро форум Хива шаҳрида янги барпо этилган “Фаровон” меҳмонхонасида ўз ишини бошлади. Ўзбекистон Республикаси Бош вазирининг ўринбосари Азиз Абдуҳакимов мамлакатимиз Президенти Шавкат Мирзиёевнинг форум иштирокчиларига табригини ўқиб эшиттирди.\nТаъкидлаш жоиз, мазкур форум минтақамиз халқларининг дунё тамаддунига қўшган бемисл ҳиссаси ҳақида кенг қамровли фикр билдириш учун минбар вазифасини ўтайди. Шунингдек, минтақадаги интеграцион ислоҳотларнинг бугуни ва истиқболини мутахассислар томонидан чуқур таҳлил қилиш ва баҳолаш учун ҳам яхшигина муҳокама майдони вазифасини бажаради.\nФорумда дунёнинг 60 дан ортиқ мамлакатидан 300 нафардан зиёд иштирокчилар, шунингдек 100 дан ортиқ хорижий ва маҳаллий оммавий ахборот воситалари вакиллари қатнашмоқда.


Шахритуз нохияси Тожикистонга – КУН УЗ\nГлавная / Жахон / Шахритуз нохияси Тожикистонга\n26.05.2020\tЖахон Comments Off on Шахритуз нохияси Тожикистонга 13 Показы\nШахритуз нохияси – Тожикистоннинг энг таникли, аграр ривожланган, йирик худудларидан бири булиб, худуди 2380,0 км² ва ахолиси 125 минг киши (2020) мамлакатнинг жануби-гарбий кисмида жойлашган. 08/29/1930 йилда ташкил этилган ва айни пайтда Хатлон вилояти таркибига кириши керак.\nШахритуз вилояти ахолиси асосан тожиклар ва узбеклар булиб, улар асосан кишлок хужалиги – пахта, галла, тарвуз, ковун, пиёз ва бошка экинларни этиштириш билан шугулланади. Майдон икки узун тизимли тоглар орасида жойлашган булиб, уларнинг баландлиги денгиз сатхидан 500-1450 м баландликда, текис кисми эса денгиз сатхидан 350-450 метр баландликда. Туман ерлари Кафарниган дарёсидан сугорилади.\nШаартуз Панжнинг унг ирмоги булган Кафирниган дарёсининг водийсида жойлашган. Шимолда у Рудаки вилояти билан, гарбда Узбекистон ва Носири Хусрав вилояти билан, шаркда Кубодиён вилояти билан, жанубдан Афгонистоннинг Балх вилоятининг Хулм вилояти билан чегарадош.\nТуманнинг маъмурий маркази Шахритуз шахри булиб, у эрда пахтани кайта ишлаш заводи, касалхона, маданият ва истирохат боги, почта булими, болалар богчаси, бозор, юзлаб чакана савдо дуконлари, унлаб банк филиаллари ва маъмурий бинолар мавжуд (Хукумат, Полиция, Прокуратура ва бошкалар). Харбий комиссарлик ва бошкалар).\nШахритусни Бокхтар шахри ва Узбекистон Республикасининг темир йуллари билан боглайдиган темир йул мавжуд. Тожикистон пойтахти – Душанбе ва Шаартуз шахри уртасидаги масофа 201 км. охирги марта 2000-йилларда асфалтланган.\n1500 дан ортик ёзги ёзувлар тарихида Шахритуз вилояти худуди Кабадиян деб номланган. Шахритуздаги энг машхур жой бу мамлакатнинг сайёхлик маскани хисобланадиган ва Тожикистон миллий валютасида буялган (5 дирам номинатсияси) “Чилучорчашма” шифобахш сув манбаи. Вилоят, шунингдек, жанубий кисмида мамлакатнинг энг иссик нуктаси борлиги, ёзда хаво харорати +50 даражагача кутарилганлиги маълум.\nМайдони куйидаги кишлок жамоаларидан иборат.\nШаартуз кишлоги – 35,898 ахолиси билан\nЮра Назарова – 14,568 ахолиси билан\nАхоли билан мудофаа – 6010\nПахтаобод, ахолиси 16,780 киши\nСаййод – 12988 ахолиси билан\nХолматова – 24,550 ахолига эга\nПред. Паркент туманига кириш ва чикиш чекланди\nСледующая Санкт-Петербургдан амалга оширилган чартер рейснинг 86 йуловчисида коронавирус аникланган\nИорданияда кироликка келаётган хорижликларга электрон билакузуклар такила бошланди. Бу уларнинг коронавирус таркалишига карши чора сифатида …\nОта – онага ок булиш…


Араблар ўзбек пахтасига янги харидор топади\nhttp://tbn0.google.com/images?q=tbn:OTm0ThKdvvkgEM:http://news.ferghana.ru/photos/2006_08/paxta150b.jpg Дубайдаги товар айрбошлаш маркази Ўзбекистон ҳукумати билан имзолаган ўзаро англашинув меморандумига кўра, Бирлашган Араб Амирликларидаги бу биржа ўзбек пахтаси экспортининг янги йўналишига айланиши мумкин.\nБир неча сайтларда “Дубай ўзбек пахтасининг жаҳон бозорига етказилишида асосий воситачига айланмоқчи” сарлавҳали мақола эълон қилинди.\nУнда айтилишича, 18 март куни Ўзбекистоннинг давлатга қарашли “Ўзмашимпекс” ширкати билан БАА ҳукумати ҳомийлик қиладиган Дубай товар айрбошлаш маркази ўртасида бу ҳақда ўзаро англашинув меморандуми имзоланган. Дубай биржаси Осиё бозорида Ўзбекистон пахтаси учун харидорларни топиб, уни сотишда ёрдам беради.\nЎзбекистон президенти Ислом Каримовнинг БААга сафари давомида имзоланган бу келишув жаҳоннинг йирик ширкатлари бойкот қилган ўзбек пахтаси учун янги бозорларга эшик очиб бериши мумкин.\nЎзбекистон ҳукумати пахта йиғим-теримида болалар меҳнатидан фойдалангани боис, Ғарбдаги йирик савдо ширкатлари ва Осиёдаги баъзи кийим-кечак ишлаб чиқарувчи корхоналар бу йилдан бошлаб ўзбек пахтаси ва ундан ишлаб чиқилган маҳсулотларни сотиб олмасликка қарор қилган.\nЎзбекистон пахтасига қарши кампания бошида турган ташкилотлардан бири, маркази Лондонда жойлашган “Табиат ва адолат” жамғармаси раҳбари Жульет Уильямс “Озодлик” билан суҳбатда Абу-Даби ҳукуматининг расмий Тошкент билан пахта савдосига оид келишуви Ўзбекистонда болалар меҳнатига қарши олиб борилаётган ҳаракатларга путур етказишини таъкидлади.\n“Ўзбекистон пахтасига оид мунозаралар авж олган бир пайтда БААнинг Ўзбекистон ҳукумати билан бундай келишувга борганидан таассуф билдиришимиз мумкин, холос. Ўзбекистон ҳукумати билан бундай келишувга келишидан аввал Абу-Даби расмий Тошкентнинг бу йилги пахта мавсумига болаларни жалб қилмаслик бўйича амалий қадамларни оширганига ишонч ҳосил қилиши мақсадга мувофиқ бўлар эди”,- деди Ж.Уильямс.\nУнинг сўзларига кўра, ўзбек пахтасига оид бу меморандум Дубай товар айрбошлаш маркази обрўсига катта путур етказиши мумкин.\n“Ўзбекистон ҳукумати болалар меҳнатидан воз кечиш ўрнига ўзининг бойкот қилинган пахтаси учун янги харидорларни қидириб қолган кўринади. Биз бу масала хусусида БАА расмийлари ва Дубай биржаси билан боғланамиз. Лекин бир нарсани айтишим мумкин, ҳозир Ғарбдаги йирик ширкатлар ўзбек пахтасидан тайёрланган маҳсулотлардан воз кечган. Улар маҳсулотда ишлатилган пахтанинг қаердан келаётганини синчковлик билан текширади, масалан, ўзбек пахтасидан фойдаланган Бангладешдаги кўплаб кийим-кечак ширкатларининг маҳсулоти ҳозир сотиб олинаётгани йўқ. Шунинг учун Дубай биржаси орқали ўзбек пахтасини сотиб олган ширкатлар ҳам бундай муаммога дуч келиши эҳтимолдан йироқ эмас”,- дейди “Табиат ва адолат” жамғармаси раҳбари.\nЎзбекистон ҳукумати пахта йиғим-теримида болалар меҳнатидан фойдаланмаслигини таъкидлаб келади.\n“Ҳьюман райтс уотч” ташкилоти эса Ўзбекистон ҳукумати ҳар йили 450 мингга яқин болани 2-3 ой давомида ўқишдан қолдириб, пахта далаларида ишлатади, деб ҳисоблайди. Хусусан, ўтган йилги пахта мавсумида 8 яшар болаларнинг ҳам пахта далаларида тер тўкаётгани гувоҳи бўлиш мумкин эди.\nДубай биржаси ижрочи директори Ашруқ меморандум ўзаро келишувга эришилганини англатмаслиги ва яқин икки-уч ой давомида Ўзбекистон ҳукумати билан бу борада маслаҳатлашувлар ўтказилишини маълум қилди. У Ўзбекистондаги болалар меҳнати муаммоси бу маслаҳатлашувларда муҳокама этиладиган асосий масалалардан бири бўлишига “Озодлик”ни ишонтирди.


Қора денгиз тубида ноёб қадимий кема топилди » Ўзбекистон янгиликлари – Zamin.uz\nҚора денгиз тубида ноёб қадимий кема топилди\nСевастополь яқинида Қора денгиз тубида, 82 метр чуқурликда Византия замонларига оид узунлиги 125 метр келадиган қадимий кема топилди, деб ёзади Kun.uz.\n“Кема “Ростов-дайв” сувости тадқиқотлари клуби аъзолари томонидан топилди. Улар томонидан ўз вақтида муҳим аҳамиятга эга кўплаб археологик топилмалар аниқланган. Бу янги топилма, тахмин қилинишича, охирги юзликларда топилган энг йирик топилма бўлди”, деб хабар бермоқда Жанубий ҳарбий округ матбуот хизмати.\nОлимлар ҳозирча кема нима сабабларга кўра сув тубига кетганини аниқ айтиша олишмаяпти.\nМахсус кемалар экипажлари ва Қора денгиз ҳарбий-денгиз флоти қидирув-қутқарув ишлари бошқармаси мутахассислари дайверлар билан биргаликда кема ётган ҳудудни текшириб чиқишди. Кема бортида юзлаб амфоралар (қадимий кўза идишлар) топилди.\n10 июнда кема топилган ҳудудда бир неча йилга мўлжалланган катта миқёсдаги экспедиция ўз ишини бошлайди.\n09:01 Картошканинг 52 йиллик "бобоси" топилди\n12:36 1845 йилда йўқолган "Террор" кемаси топилди\n10:12 Дунёдаги энг катта круиз лайнери Буюк Британияга етиб келди


Мунажжимлар башорати: 30 август куни юлдузлар Сизга нималарни ваъда қилмоқда? - Zamin.uz\n00:36 / 30.08.2018\nБугун кунингиз жисмоний зўриқишларга бой бўлиши кутилмоқда. Шуни ҳисобга олиб ўзингизда бор куч ва имкониятларни тежашга ҳаракат қилинг. Акс ҳолда кечқурунга бориб жисмоний ҳолатингиз ачинарли кўринишга келиб қолиши мумкин. Бошқа уйга кўчиб ўтиш, уйни таъмирлаш ва янги ишга жойлашиш амаллари муваффақиятли кечади. Оиласизлар қўрқоқлик қилиб қўймасалар, кечқурун улар ҳаётида ажойиб бир инсон пайдо бўлиши мумкин.\n30 август куни иш кўп бўлади. Лекин барча мажбуриятларни ўз зиммангизга олишдан сақланинг. Йўқса, оғир юк сизни албатта толиқтириши, оқибатда ўзингизни лоҳас ҳис эта бошлашингиз ҳеч гап эмас. Оилавий аҳволингиз қариндошлардан бирининг шарофати билан янада мустаҳкамланиш палласига киради. Молиявий муаммоларни бартараф этиш йўлида иккиланишларга эрк берманг. Ўзингизни эҳтиёт қилинг.\nБугун тафаккурни ишга соладиган кун. Сиз унинг кўмагидагина мавқе, обрў, малака пиллапоясида янада юқорилашингиз мумкин. Сизни ҳамиша қўллаб-қувватлашга шай турувчилардан ёрдамингизни аяманг. Кун давомида айримлар қисқа манзилга сафар қилишлари, дўстлар билан учрашиб, дилдан суҳбат қуришлари кутилади. Кечқурун тоза ҳавода сайр қилинг. Овқатланишда меъёрни унутманг.\n30 августда кимдир энг яқин дўстини ёмон одамлардан ҳимоя қилишга ошиқади. Эҳтиёт бўлинг. Акс ҳолда ўзингиз ҳам ёмонлик ўлжасига айланиб қолманг. Шунинг учун ҳимояни сўзлар ёрдамида амалга оширсангиз, маъқулроқ бўлади. Моддий аҳволингиз кечқурунга бориб яхшиланиши мумкин. Аммо мўмай даромаддан барибир умид қилмаганингиз яхши. Худо берганига шукр қила туринг. Саломатликни мустаҳкамлаш пайида бўлинг, асабни асранг.\nЮлдузлар бугун эрталабдан олдингизга аниқ мақсадларни қўйган ҳолда иш бошлашингизни маслаҳат беришади. Шунда қаршингизда фавқулодда пайдо бўладиган тўсиқларни енгиб ўтишингиз осон кечади. Ишхонадаги позициянгизни мустаҳкамлашга эътибор қаратинг. Куннинг иккинчи ярмида сизга мўмай даромад келтирувчи ишни бажаришда ҳамкорлик таклиф этишлари мумкин. Оилангизда сокинлик ва аҳиллик кузатилади.\n30 август куни узоқ вақт хаёл суриш, фикрлашдан тийилинг. Иллюзияни бир четга суринг-да, амалий ишга ўтинг. Иш жойингизда, оилада, маҳаллада обрўйингиз ошиши учун кун бўйи елиб-югуришингизга тўғри келади. Шахсий ҳаётингизда муаммолар кўзга ташланмайди. Сурункали хасталикка чалинган бўлсангиз, атмосферада давом этаётган магнит бўронларидан ўзингизни ҳимоя қилинг. Дори-дармонни ўз вақтида ичишга ҳаракат қилинг.\nБировлардан кўмак, адолат кутиш ўрнига шахсингизни мустаҳкамлаш учун хизмат қилувчи ҳаракатлар содир этинг. Барча жабҳаларда ён беришга ҳаракат қилинг. Айниқса, бу қариндошлар билан ўзаро муносабатларда ўз аксини топгани маъқул. Куннинг иккинчи ярмида дўстларингиздан бири сизга сердаромад иш таклиф этиши мумкин. Айримлар кечқурун олис сафарга отланишлари ҳам эҳтимолдан холи эмас.\n30 августда қайсарлик, ҳақиқатпарварлик каби одатлар ишда ҳам, шахсий ҳаётда ҳам сизга қарши ишлаши кутилади. Бу кимлар биландир катта жанжалларга ҳам сабабчи бўлиши мумкин. Муҳим ҳужжатларга имзо чекиш зарурати туғилса, сергакликни оширинг, алданиб қолишдан, чув тушишдан сақланинг. Айрим қондошлар ўз манфаатини кўзлаб сизга сунъий тарзда туҳмат уюштириши ҳам ҳеч гап эмас. Ўзингизни худди шунақанги бадниятлардан сақлаш пайида бўлинг.\nКуннинг биринчи ярмида янги танишувларни бошдан кечиришингиз мумкин. Улар сиз ҳақингизда илиқ таассуротга эга бўлишлари учун ҳаракат қилинг. Молиявий муаммолар кўндаланг туради. Уларни ижобий ҳал этишда хаёлпарастлик фақат зиён келтиради. Сиз астойдил ишлашингиз керак. Пул топиш йўлида ҳам тафаккур, ҳам қўлни ишга солсангиз, ширин хаёлларингиз ҳақиқатга айланади. Бусиз тўкисликка эриша олмайсиз.\n30 август куни шахсий ҳаётингизда жиддий муаммолар туғилишидан эҳтиёт бўлинг. Бу қариндошлар орасидаги ғийбатлар, ҳасад ва ҳурматсизликлар ҳосиласи бўлиши табиий ҳол. Ақлни ишга солинг-у, иш билан банд бўлинг. Табиат қўйнида дам олиш, маданий тадбирларда иштирок этиш ҳам сизни вақтинчалик мушкулотлардан чалғитади ва саломатлигингиз мустаҳкамлана боради. Кечқурун хонадонингизда кичик оилавий байрам юзага келиш эҳтимоли бор.\nОила қуришга улгурмаган дўстларимиз куннинг биринчи ярмини зерикиш, қайғуриш билан ўтказишлари мумкин. Бу ҳолат танлаган инсонингиз ва сизнинг орангиздаги муносабатлар совуқлаша бошлагани сабабли кузатилиши мумкин. Куч-қувват ва имкониятлар сизда керагича топилади. Фақат уларни керакли йўналишга тўғри етаклай олсангиз бас, омаднинг ўзи сизни қидириб келади. Бугун парҳез ва ичкиликдан буткул воз кечиш кабилар муваффақиятли кечади.\n30 август куни жами юмушларни бир нафасдаёқ адо этишга эришишингиз тайин. Моддий аҳволингиз шу қадар яхши кечадики, қарзларни ҳам узиб, қушдек енгил тортасиз. Агар оила қурмаганлар танлаганига ниманидир ваъда қилган бўлишса, адо этишлари керак. Акс ҳолда муносабатларга путур етиши мумкин. Маънан юксалишга йўналтирилган машғулотлар хайрли кечади.\nМунажжимлар башорати: 12 сентябрь куни юлдузлар сизга нималарни ваъда қилмоқда?\n12-09-2018, 00:30, Ҳаёт тарзи\nМунажжимлар башорати: 9 октябр куни юлдузлар сизга нималарни ваъда қилмоқда?..\n8-10-2017, 21:08, Ҳаёт тарзи\nМунажжимлар башорати: 22 август куни юлдузлар Сизга нималарни ваъда қилмоқда?..\n21-08-2017, 21:42, Ҳаёт тарзи\nМунажжимлар башорати: 20 август куни юлдузлар сизга нималарни ваъда қилмоқда?..\n19-08-2017, 21:06, Ҳаёт тарзи


Ўсмирнинг бу гаплари мени ўйлантириб қўйди. Руҳи синган ва фикри инобатга олинмаган боланинг кўнглидан нималар кечяпти? Кейинги сафар ўз хоҳиш-истагини, мулоҳазасини билдиришга куч топа олармикан?\n— Тарбиядаги нуқсонлардан бири ота-онанинг болага ўз фикр-мулоҳазаларини очиқ баён этиш, мустақил қарорга келиш ва муайян вазиятга ўз нуқтаи назарини билдириш имконини чеклашдир, — дейди психология фанлари доктори Баҳриддин УМАРОВ. — Уйда бу нарсага тегиш мумкин, бу нарсага мумкин эмас, у кийимни киясан, бунисини киймайсан, қабилидаги муносабат ўрнатилади. Боланинг қизиқиши, эркинлиги четга сурилиб, ўзига ёққан кийимни кийиши, кўнгли истаган иш билан машғул бўлиши, қизиққан китобини ўқиши ва хоҳлаган спорт тури билан шуғулланиши фақат ота-она ихтиёри билан амалга оширилади. Бундай усулда тарбияланган болаларда мустақил фикр юритиш қобилиятининг суст ривожланиши, тортинчоқлик, ўз фикр-мулоҳазаларини баён эта олмаслик, тобелик, журъатсизлик каби салбий хислатлар ёрқин намоён бўлади. Бундайларда фаоллик ва ўз-ўзига ишонч етишмайди. Уларда раҳбарлик, бошқарувчанлик қобилиятлари суст ривожланган бўлади. Шу сабаб кўпинча алдов, тамагирлик қурбонига айланадилар. Кўнгилсиз вазиятларга ҳам тез-тез тушиб қолишади.\nКичиклигидан шундай муҳит ҳукмрон оилада улғайган бола балоғат ёшига етгач, тенгдошлари орасида яққол ажралиб қолади. Ундаги иккиланиш, фикрининг тўғрилигига ишонмаслик анчагина тўсиқларга учрашига сабаб бўлиши мумкин.\n— Икки фарзанднинг онасиман, — дейди Оқила САЛОМОВА. — Улар кичиклигида кўп касал бўлгани учун авайлаб ўрганиб қолган эканман. Мана, энди балоғат ёшига етганда бу камчилигим ўзимга билиняпти. Болалигида ҳамма нарсани тақиқлаб қўярдим. Улғая бошлагач, ҳамма ишда менга суянадиган бўлиб қолди. Ўғлим келгуси йил коллежни тамомлайди. Жуда ишонувчан, баъзан бундан ўзим ҳам хавотирга тушаман. Аслида боланинг ўзига мустақил фикрлаш, муҳим қарорлар қабул қилишига имкон яратиб бериш кераклигини тушундим.\nТошкент вилоятида истиқомат қиладиган Салим ота тарбияда айни шу масалага алоҳида эътибор қаратган. Оиланинг маросимлари, йирик харидлари олдидан мактаб ёшига етган фарзандларининг фикрлари билан ҳам қизиққани, бугун ўз натижасини кўрсатди. Бир қизи ва икки ўғли жамиятда ўзининг муносиб ўрнини эгаллаган. Бундай натижага эришишда китобхонлик машғулотларининг ҳам ўрни катта бўлди. Ўзи ва оиланинг барча аъзолари бирор бадиий асарни ўқиб бўлгач, йиғилиб муҳокамалар ўтказарди. Ҳар бир фарзандининг олган таассуротлари билан қизиққани уларнинг фикрини равон баён қила олишига катта ёрдам берган.\nҚатъий қарашлари ва мустақил фикрига эга бола жамиятда ўз ўрнини топишга қийналмайди. Фақат бу борада ота-она ва катталарга ҳурмат туйғусини унутмаслик жуда муҳим. Фарзанд тарбиясида бу масалага ҳам алоҳида эътибор қаратиш керак.\n16:10, 29.11.2018 ✔383\n11:31, 04.10.2018 ✔512\n11:42, 20.09.2018 ✔546\n✔ 383  16:10, 29.11.2018\n✔ 512  11:31, 04.10.2018\n✔ 546  11:42, 20.09.2018\n✔ 956  15:08, 16.02.2018\n✔ 1075  14:38, 01.02.2018


АСАЛАРИ ХЎЖАЛИГИ УЧУН ЖОЙ ТАНЛАШ ВА АНЖОМ СОТИБ ОЛИШНИ БИЛАСИЗМИ? | АгроОлам.Uz\nДомой Асаларичилик АСАЛАРИ ХЎЖАЛИГИ УЧУН ЖОЙ ТАНЛАШ ВА АНЖОМ СОТИБ ОЛИШНИ БИЛАСИЗМИ?\nАСАЛАРИ ХЎЖАЛИГИ УЧУН ЖОЙ ТАНЛАШ ВА АНЖОМ СОТИБ ОЛИШНИ БИЛАСИЗМИ?\nАпрель ойи — биринчи асаларилар оиласини сотиб олишингиз учун энг қулай вақт, чунки бу пайтда асаларилар қишки уйқудан чиққан, биринчи парвозини бажарган бўлади ва сиз уларнинг сифатларини тўлақонли баҳолай оласиз. Аммо асалариларни сотиб олишдан аввал уларни қаерга жойлаштириш ҳақида ўйлаб кўришингиз керак.\nАсалари хўжалигини тинч, кучли шамол ва елвизаклардан ҳимояланган ерда жойлаштириш мақсадга мувофиқ. Агарда жой очиқ бўлса, хўжалик атрофида ўсимликлардан ҳосил қилинадиган иҳота экиш, боғ барпо этиш ёки девор ясаш (масалан, қамишдан) ҳақида ўйлаб кўришингиз керак.\nАсалари хўжалигини имкон қадар катта сув ҳавзалари яқинида жойлаштириш керак эмас, чунки бу асал берадиган ўсимликлар ўсиши учун жой чекланганлигини билдиради. Шунингдек, асаларилар гул ширасини излаб сув ҳазваси устидан учиб ўтар экан, орқага қайтиш пайтида нобуд бўлиши мумкин.\nКичик сув ҳавзалари, дарё ва ирмоқлар борлиги эса асалариларга ижобий таъсир кўрсатади. Асалари хўжалиги учун жой зах бўлмаслиги керак, чунки захликдан асаларилар кўпроқ касалланади.\nБундай хўжаликлар электр узатиш линиялари ва уяли алоқа марказларидан ҳам узоқроқда жойлашган бўлиши мақсадга молик. Бундан ташқари, хўжаликда уяли телефонлардан жуда кўп, яъни узлуксиз фойдаланиш ҳам ўзи мақсадга мувофиқ эмас, чунки бу асалариларнинг эркин ҳаракатланишига халал беради.\nДаставвал, асаларилар уяси ва бошқа зарур анжомларни сотиб олиш лозим бўлади. Айниқса, кичик кўламда асаларичилик билан шуғулланиш учун сизга бир неча оддий мосламалар зарур. Масалан, бевосита асаларилар уялари (шу ерлик асаларичилар фойдаланадиган) ёки ўн олтита рамка сиғадиган уялар сотиб олган маъқул.\nШунингдек, куракча, сунъий мумкатакни силлиқлаш учун ғалтакмола, искана, чўтка, тутатқич, юзни ёпиш учун тўр ва оқ халат ҳамда каноп ва ҳар бир уя учун ёстиқ керак бўлади. Сотиб олинган асаларилар уялари янги, қуруқ ва тоза бўлиши лозим.\nУларни шундай жойлаштирингки, кўзи кўзига қараб турмасин. Бу хавфсизлик техникасининг биринчи талаби.Юртимизнинг иссиқ ва қурғоқчил иқлим шароитида уялар кўзини шарққа ёки шимоли-шарққа қаратган маъқул. Шунда асаларилар ишга эртароқ киришади, кундузги жазирама қуёш нурлари бевосита уларга тушмайди.


Болалар спорти. Чироқчидаги боғчада курашга ошно болалар / Olamsport.com\nТеглар : Болалар спорти\nАйниқса, боғча ва мактаб ёшидаги ўғил-қизларимизни спортга қизиқтириш ва саломатликларини мустаҳкамлаш, истеъдодларини рўёбга чиқариш ўта муҳим.\nБу борадаги ишларга мактабгача таълим муассасаларида ҳам алоҳида эътибор қаратилган. Хусусан, Чироқчи туманидаги “HELLO HAPPY KIDS” давлат хусусий шерикчилик асосидаги нодавлат мактабгача таълим муассасасида тарбияланаётган 130 нафар ўғил-қизларнинг спортга ошно бўлишлари ва таълим – тарбия олишлари учун барча шарт-шароитлар муҳайё этилган. Бу масканда жараёнлар энг аввало давлатимиз мадҳияси янграшдан ва эрталабки бадантарбия машғулотларидан бошланади.\nТадбиркор Фарҳод Жуманов томонидан ташкил этилган мазкур болалар боғчасида Президентимиз томонидан таъсис этилган 5 та муҳим ташаббуснинг ижроси таъминланаётганига гувоҳ бўлишингиз мумкин. Жумладан , расм чизиш, рақс, китобхонлик, китобхонлик доирасида аудио ўқитиш, инглиз, рус тилларини ўрганиш, шахмат – шашка, футбол каби бир қатор тўгараклар йўлга қўйилган. Яқинда тадбиркор Ф. Жуманов боғчада яна бир хайрли ишга қўл урди. Жажжи фарзандлар миллий курашимиз билан шуғулланишлари учун кураш спорт тури бўйича тўгаракни йўлга қўйди. Ҳозирда мураббийи Умиджон Самадов қўл остида 25 нафар болажонлар кураш сирларни ўрганишни бошлашди. Қизиқ ҳолат – “HELLO HAPPY KIDS” нинг машғулот майдончасида эгнига илк бор кураш кийимини кийиб, илк бор кураш тушаётган 4-5 ёшли болалар худдики катта полвонлар сингари ҳаракат қилиб, тезда усулга киргани ва рақибини “елка” ёки “қўшша” қилаётганини кўриб, ҳайрон ёқангизни ушлайсиз ва полвонлик ўзбекнинг қонида борлигига яна бир амин бўласиз.


Бугун Тошкент темир йўл муҳандислари институтида Давлатимиз раҳбари томонидан илгари сурилган 5 та муҳим ташаббусни мужассамлантирган “Ёшлар фестивали” гала концерт билан якунланди.\nДавлат раҳбари топшириқларини ўз вақтида бажариш ва кўтарилган 5 та муҳим ташаббус бўйича манзилли ишлар ташкил қилиш юзасидан институт раҳбарияти томонидан мақсадли чора-тадбирлар амалга оширилиб келинмоқда.\n14-16 октабрь кунлари ўтказилган фестивалнинг асосий мақсади фан, санъат, спорт тўгаракларига институт ёшларини жалб қилиш, юртимиз ижтимоий ҳаётида фаол иштирок етаётган, фаолияти давомида тенгдошларига ўрнак бўлган, таълим, маданият ва спорт йўналишларида юксак натижаларга еришган талабалар фаолиятини тарғиб қилиш билан бир қаторда, ижодий салоҳият ва истеъдодга ега бўлган ёшларни рўёбга чиқариш, кашф этишга қаратилди.\nФестивал доирасида ҳар бир ташаббус бўйича мунтазаам танловлар, маҳорат дарслари, учрашувлар, китобхонлик тадбирлари ва спорт мусобақалари ташкил этилди.\n– Ёшларни Ватанга муҳаббат ва истиқлол ғояларига садоқат руҳида тарбиялашда бундай тадбирлар алоҳида аҳамиятга ега, – дейди институт “Ёшлар иттифоқи” бошланғич ташкилоти йетакчиси Дилшод Турсуналиев. – фестивал доирасида ўтказилган маънавий-маърифий лойиҳаларда еса мамлакатимизда ҳукм сураётган тинчлик-осойишталикни асраб-авайлаш, ҳар бир соҳа ривожида малакали кадрларнинг ўрни ғоятда муҳим.\nФестивал дастурига киритилган #institutimgakitobsovg`aqilaman ҳаштаги остида ўтказилган аксия институт кутубхонасининг фондини юзлаб бадиий адабиётларга бойитди. Фестивалда талабалар томонидан совға қилган адабиётлар кўргазмаси, шунингдек, ҳунарли талаба-қизларнинг яратган маҳсулотлар ярмаркалари ташкил этилди.\nИнститут олд майдони 5 та муҳим ташаббус бўйича ташкил етилган кичик ҳудудлар, турли ижодий жамоларнинг чиқишлари, спорт дастурлари билан байрамона қиёфа касб этди.\nЁшлар фестивалида фаол иштирок этган ҳамда фестивал доирасида ташкил этилган танлов ғолиблари эсдалик совғалар ҳамда фахрий ёрлиқлар билан тақдирландилар.


18:17 / 27.02.2019 | Azimjon | 16776\nАссалому алайкум! Илмларингиз бунданда зиёда бўлсин. Тахминан бир йил аввал дўконим олдидан тилло узук топиб олдим. Чамаси 4 ёки 5 ой сақлаб турдим. Хеч ким сўраб келмади. Кейин уни заргарга сотдим ва пулини кам таминланган оилага пул тўлиқ ҳолатда бир одамдан бердириб юбордим. Беришдан олдин "узук эгаси номидан закот" деб ният қилдим. Нотўғри иш қилмадиммикан деб ўйлаб қоламан. Лекин узукни халигача ҳеч ким қидириб келмади.\n- Ва алайкум ассалом! Эълон қилсангиз келадида.\nТопиб олинган нарса, агар уни топиб олган одам эгасига қайтариб бериш учун олганига гувоҳ келтирган бўлса, омонатдир. Исҳоқ ибн Роҳавайҳ ўзининг «Муснад» номли китобида Иёз ибн Ҳаммоддан ривоят қилади: «Расулуллоҳ соллаллоҳу алайҳи васаллам: «Ким йўқолган нарсани топиб олса, адолатли кишини гувоҳ қилсин. Кейин уни беркитмасдан, бир йилгача эълон қилсин. Агар эгаси келса, келди. Бўлмаса, у Аллоҳнинг моли бўлади ва кимга хоҳласа, ўшанга беради», дедилар». Гувоҳликка, ким йўқолган нарсани сўраб юрган бўлса, менга айтиб юборинглар дейиш кифоя қилади. Шу ҳолда топиб олган киши бировнинг нарсасини омонатга ушлаб турган кишининг ҳукмида бўлади ва у билан бўладиган муомала омонат ушлаб турган одамга қилинадиган муомала каби бўлади. Йўқолган нарсани кўрганда олиш мандубдир. Уни олинмаса, хоиннинг қўлига тушиб қолиш хавфи бор. Акс ҳолда, йўқолган нарсанинг эгаси топиб олувчининг қайтариш учун олганини рад қилса, тўлаб беради. Агар топиб олган киши бировни гувоҳ қилмаган бўлса ва эгаси билиб қолганда, бу нарсани эгасига қайтариб бериш учун олган эдим деса–ю, молнинг эгаси, йўқ бу еб кетиш учун олган деб туриб олса, топиб олган тўлаб беради. Шу билан бирга, хоин ҳисобланади. Топганини эълон қилганда, молни эгасининг рухсати билан омонатга ушлаб турган одам ҳукмида бўларди ва мол ҳалокатга учраса, тўлаб бермас эди. Йўқолган нарса ҳақида уни топиб олинган жойда ва одамлар жамланадиган ерда, энди эгаси сўраб келмаса керак дейдиган ва бузулиб қоладиган муддатигача эълон қилинади–да, сўнгра садақа қилиб юборилади. Агар эгаси келиб қолса, хоҳласа садақани тасдиқлайди, хоҳласа топиб олганга тўлатиб олади. Топиб олинган нарса, таом, мева ва шунга ўхшаш нарсалар бўлса, айниб қолишига қараб эгасини кутилади. Топиб олинган нарса, айнимайдиган нарса бўлса, эгасини кутиш ҳақида фуқаҳоларимиз икки хил ижтиҳод қилганлар.\n1. Имом Муҳаммад, Молик, Шофеъий ва Аҳмадлар бир йил кутилади, деганлар. Пайғамбар соллаллоҳу алайҳи васаллам топиб олинган тилло ёки кумуш ҳақида сўралди. «Унинг идиши ва боғичини танит. Сўнгра бир йил кут. Агар эгасини топмасанг, уни ишлатиб юборавер. Бас, у сенинг ҳузурингда омонатга қўйилган нарсадек бўлиб қолсин. Агар қачон бўлса ҳам бир кун талаб қилувчиси келса уни анга адо эт», дедилар». Муслим ривоят қилган. Демак, йўқолган нарса, эгасини кутиш учун таъйин қилинган вақтдан кейин ҳам топиб олувчи кишининг мулкига айланиб қолмас экан. Қачон эгаси пайдо бўлса ва талаб қилса, унга тўлаб бериш керак бўлар экан. Аммо садақани тасдиқласа, савобини олади.\n2. Имом Абу Ҳанифа кутиш муддати йўқолган нарсанинг миқдорига қараб турлича бўлади, деганлар. Бир дирҳамни бир кун. Уч дирҳамдан бир дирҳамгачани бир ҳафта. Ўн дирҳамдан уч дирҳамгачани бир ой. Ўндан кўп бўлса, бир йил эгасини кутади. Расулуллоҳ соллаллоҳу алайҳи васаллам: «Ким кичикроқ нарса; арқон, дирҳам, ёки шунга ўхшаш нарса, топиб олса, уни уч кунгача танитсин, агар ундан ортиқроқ нарса бўлса, олти кун танитсин, эгаси келса, келди, келмаса садақа қилиб юборсин», дедилар». Аҳмад, Табароний ва Байҳақий ривоят қилган. Агар топиб олинган нарса данак ёки анорнинг пўчоғи каби эгаси одатда ахтармайдиган нарса бўлса, эълон қилмасдан ишлатиб юборса бўлаверади. Аммо эгаси талаб қилишга ҳақлидир. Топиб олган киши топиб олинган нарса учун ҳокимнинг изнисиз сарф харажат қилган бўлса, эҳсон ўрнида бўлади. Агар изн ила қилган бўлса, эгасининг зиммасига тўлов бўлади. Топиб олинган нарса ҳайвон ва унга ўхшаш сарф – харажат талаб қиладиган нарса бўлса, топиб олган киши унга ҳокимнинг рухсати ила сарф қилса, эгаси чиққанда тўлатиб олади. Бунга ҳокимнинг изни ҳужжат бўлади. Агар ҳокимнинг рухсатини олмаган бўлса, тўлатиб олишга ҳақи йўқ. Қози манфаати бор йўқолган нарсани ижарага қўяди ва фойдасини ўша нарсанинг ўзига сарфлайди. Агар манфаати йўқ нарса бўлса, фойдали бўлса унга нафақа сарфлашга рухсат беради. Фойдали бўлмаса, сотиб юборади. Йўқолган нарса ижарага қўйиб бўлмайдиган, унинг учун сарф харажат қилишга арзийдиган бўлса, эгасига тўлатиб олиш ниятида уни ушлаб туриш учун сарф қилишга ҳоким рухсат беради. Аммо йўқолган нарса арзимаган нарса бўлса, уни сотиб қийматини сақлаб қўйилади ва эгаси чиққанда унга берилади. Йўқолган нарсанинг фойдасига нафақа қилган одам, нафақасини қайтариб олиш учун уни бермай туришга ҳақли. Агар бермай туришдан кейин йўқолган нарса ҳалокатга учраса, нафақа ҳақи соқит бўлади. Агар йўқолган нарсанинг эгасилигини даъво қилувчи унинг аломатларини баён қилиб берса, унга уни топшириш ҳалол бўлади. Ҳужжатсиз қайтариб бериш вожиб бўлмайди. Топиб олган киши фақир бўлса, топилган нарсадан ўзи фойдаланса, жоиз. Бой бўлса, фақир ота-онасига, бола-чақасига ёки куёв-келинига садақа қилса, жоиз. «Мухтасари Виқоя»да зирк қилинмаган баъзи маълумотларни ҳам тақдим қилишга ижозат бергайсиз. Зайд ибн Холид ал-Жуҳаний розияллоҳу анҳудан ривоят қилинади:\n«Набий соллаллоҳу алайҳи васаллам: «Ким йўқолган нарсани танитмай ўзиники қилиб олса, залолатга кетувчидир», дедилар». Муслим ва Аҳмад ривоят қилган. Яна ўша кишидан ривоят қилинади: «Бир киши Расулуллоҳ соллаллоҳу алайҳи васалламнинг ҳузурларига келиб топиб олинган нарса ҳақида сўради. Бас, у зот: «Идишини ва боғичини танит. Уни бир йил танит, агар эгаси келса, келди, бўлмаса у сеники», дедилар. «Йўқолган қўйчи?» деди у. «У сенга ёки биродарингга ёки бўрига», дедилар. «Йўқолган туячи?» деди у. «У билан сенинг нима ишинг бор. Унинг ичгани суви бор. (Юргани) оёғи бор. Сувга бориб, дарахтлардан еб, эгасига учрагунча юраверади», дедилар». Икки Шайх ва Термизий ривоят қилган.\nГоҳида йўқолган нарса жонли ҳайвон бўлиши ҳам мумкин. Бу ҳолатда унинг ҳукми ўша ҳайвоннинг қандоқ ҳайвон эканига қараб турлича бўлади. Мисол учун, йўқолган ҳайвон қўй бўлиши мумкин. Бу ҳақда Пайғамбар соллаллоҳу алайҳи васалламдан сўровчи киши ҳам сўради. У зот соллаллоҳу алайҳи васаллам йўқолган қўй топиб олган кишига, унинг эгасига ёки бўрига қолиши мумкинлиги айтдилар. Демак, қўй ўзини ўзи эплай олмайдиган, бўрига ем бўлиб кетиш ёки шунга ўхшаш ҳолатга тушиш эҳтимоли кучли бўлгани учун уни топган одам дарҳол омонат шаклида сақлаб қўйиши, танитиши керак. Агар эгаси чиқса беради, чиқмаса ўзига қолади. Лекин бўрига ем бўлмаслиги керак. Тайёр мол зое кетган бўлади. Қўй, эчки ёки шунга ўхшаш ўзини ҳимоя қила олмайдиган ожиз ҳайвонлар ҳам ушбу ҳукм тахтига дохил бўлади. Энди йўқолган ҳайвон туя бўлсачи? Унга тегилмайди. У ўзини ўзи эплайди. Емини топиб ейди, сувини топиб ичади. Шунга ўхшаш ўзини ўз эплайдиган, хавф хатардан қочиб ёки учиб қутилиб кетадиган қуён ёки кабутар каби жониворларга ҳам тегилмайди. Эгаси топиб ўзи олмагунча юраверадилар. Бу гап имом Моликка оиддир. Аммо ҳанафий уламолар мазкур ҳайвонларни ҳам топган одам олиши вожибдир. Ҳадисда йўқолиш хавфи бўлмаган ҳайвонлар кўзда тутилган дейдилар. Боғлар орасидан оқадиган ариқ ва сойларда оқиб келган меваларни олиш ҳалолдир. Шунингдек, шаҳардан ташқаридаги дарахтларнинг тагига тушиб қолган меваларни олиш ҳам ҳалол. Чунки, бу нарсаларни ташлаб қўйилса, эгасига тегмасдан бузилиб қолиши турган гап. Валлоҳу аълам!\nСотиш ниятидаги истикомат қилинаетган уйдан закот


Ҳаким ибн Ҳизомдан розияллоҳу анҳудан ривоят қилинади.\nРасулуллоҳ (с.а.в.): Бахил ва инфоқ қилувчининг мисоли худди кўкрагидан бўғзигача темирдан совут кийган икки кишига ўхшайди. Инфоқ қилувчи киши агар, молидан инфоқ қилса, ўша совут чўзилиб, териси ёпилиб, ҳатто бармоқлари беркилиб, узунлигидан юрган излари ўчиб кетади. Аммо бахил бирор нарсани инфоқ қилмаганидан ҳар-бир ўрами ўз ўрнида қолади. У кенгайтиришни хоҳлайди аммо, ҳеч кенгаймайди.\nҲадиснинг умумий маноси.\nНабий алайҳиссалом бахил билан эҳсон улашувчи кишини зарбул масал қилдилар. Масалан жангга кираётган киши аввало душман қуролидан сақланиш мақсадида совут кийишни хоҳлайди. Маълумингизким, совут аввалги кийиладиган жойи, бўйин ва кўкрак ўринларидир. Кейин енгидан қўлини тиқади. Ундан сўнгра жасадини бошқа жойларини ёпиш учун совутни паст қисмига ташлайди. Набий соллаллоҳу алайҳи васаллам вожиб ва мустаҳаб нарсаларда молини инфоқ қилиш яхши амаллардан бўлиб, худди кенг совут кийганга ўхшатмоқдалар. Ана шунда, жамики баданини тўсиб, атрофидаги барча нарсадан ҳимоя қилади. Аммо бахилни худди ўзини сақлаш учун совут кийган лекин, бўйни атрофига ёпишиб, кўкрак қисмида тўпланиб қолган кишига ўхшатмоқдалар. У бор кучи билан жасадини бошқа жойига етказишга ҳаракат қилади лекин қимирлата олмайди. Мана шу ҳолда жасади очиқ қолади. Шак шубҳа йўқки, бу нарса Расулуллоҳ соллаллоҳу алайҳи васалламтомонларидан умматлари учун бир кўрсатма бўлиб, албатта садақа ва эҳсон қилувчи кишини ўзига фойда бўлиб, уни кўплаб тойилишлардан сақлаб, хатоларини ўчириб ва балоларини аритишга хизмат қилади. Аммо бахилик ва зиқналик уни акси бўлиб, зарари фақат эгасига бўлади. Уни ёмонлиги дунё ва охиратда ўзига қайтади. Ундан ташқари молидан барака тортиб олиниб, ҳеч қачон моли ўсмайди. У ҳар гал моли кенг-мўл бўлишини хоҳлайди аммо ҳеч кенгаймайди. У мана шу зиқналиги ва бахиллиги билан хасрат ва надоматдан бошқасини қўлга кирита олмайди.\nУламолар мана бу тамсилда Расулуллоҳ с.а.в. нимани ирода қилганликлари борасида турлича фикр билдирганлар. Хаттобий ва бошқаларнинг фикрича бу тамсилдан Расулуллоҳнинг мақсадлари шуки, ҳадисдаги қўлларнинг чўзилиши мажозий маънода бўлиб сахий инсон садақа қилмоқчи бўлса, қалби ёришиб нафси роҳат топади. Унинг қўллари унга бўйсунади ва атога, беришга шошилади.\nБахил эса, садақа қилиш ҳаёлига келган вақтда нафсининг очкўзлиги тутади, ва қалби сиқилиб, қўллари тортилади ва натижада инфоқ қилишдан юз буради. “Ким ўз нафсининг бахиллигидан сақланса, ундоқ кишилар, ҳа, ўшалар ютувчиларди.” Ҳашр сураси 9-оят.\nИбни Баттолнинг фикрича, Расулуллоҳ бу тамсилдан қуйидаги нарсани ирода қилганлар: “Либос инсон устидан ташлаганда уни ўраб иссиқ совуқдан сақлагани каби садақа ҳам соҳибини гуноҳларига каффорат бўлади ва уларни ўчириб юборади. Бахил кимсанинг нафси инфоқ қилишга рози бўлмайди. Ва натижада гуноҳларидан покланмай қолаверади. Бу кийим баданнинг очиқ жойларини ҳимоя қилмай бу ўринлар ҳар ҳил офатларга нишон бўлишига ўхшайди.\nБаъзи олимларнинг фикрича, Аллоҳ таоло эҳсон қилувчининг инфоқи сабабидан уни айбларини дунё ва охиратда яширади. Ҳудди либос инсоннинг айбларини яширгани каби. Бахил эса, калта кийим кийган ва авратлари очиқ қолиб икки дунёда шарманда бўлган инсонга ўхшайди.\nБошқа фикрларга кўра, бу ҳадис садақа, эҳсон билан молни кўпайиши ва бахиллик билан молни камайишга тамсили, мисолидир.\nҲадиснинг “темирдан совут кийган” жумласида шунга ишора қиладики, қаттиқлик ва маҳкам тутиш инсоннинг табиатидир. Инсон туғилар экан у билан бирга харислик ва орзу умидлар ҳам бирга қўшилиб туғилади.\n“Ҳатто, бармоқлари беркилиб, узунлигидан юрган излари ўчиб кетади” жумласидан кўзда тутилган мақсад шуки, садақа, эҳсон инсоннинг камчиликларини яширади ва хатоларини ўчиради. Гўёки, ерга судралиб юрадиган узун кийим ва совут ўз соҳибининг оёқ изларини ўчириб юборганидек.\n“Ҳар-бир ўрами ўз ўрнида қолади” яъни бахил инсон садақа қилмоқчи бўлганида нафси очкўзлик қилади, юраги сиқилади, қўллари тортилади. Натижада садақа қилмайди. Бу эса совут ёки либос бўйин ва кўкрак атрофида қолиб, ҳар бир ўрами ўз ўрнида қотиб қолганга ўхшайди. Соҳиби либосини ва совутини кенгайтириб баданининг бошқа очиқ жойларини ёпмоқчи бўлади, лекин у кенгаймайди.\n1) Нафл ёки фарз бўлсин нафсга таскин берадиган эҳсон, садақанинг мақталиши.\n2) Очкўз бахилнинг мазаммат қилиниши. Агар чандики, унинг бахилликни ёмон оқибати таъсири ўз нафсига бўлса ҳам.\n3) Садақа, эҳсон ҳато ва камчиликларни ўчиради. Бу ҳақда Аллоҳ таоло “Ҳуд” сураси 114-оятида “Яхшиликлар ёмонликларни кетказади” деб марҳамат қилган .\n4927 марта ўқилди\nДругие материалы в этой категории: « Саҳиҳул Бухорий\tЖаннатга киришни ҳоҳлайсизми? »


Жиззахда ногаҳон тошган сув: Қулниёз каналининг ўз вақтида тозаланишига нималар тўсиқ бўлмоқда?\n15:19 / 21.12.2020\nШу йилнинг 2 декабр куни Жиззах шаҳар Раваллиқ маҳалласи ҳудудидан ўтувчи Қулниёз канали тошиб чиқиб хонадонларга сув бостириб кирди. Маҳаллий аҳоли ўзлари дуч келаётган муаммолардан ёзғириб, таҳририятимизга мурожаат қилишди. Биз ушбу мурожаатни ўрганиш учун маҳаллада бўлдик.\nМаълум бўлишича, воқеа жойига фавқулодда вазиятлар ҳамда ободонлаштириш бошқармалари ходимлари етиб келишган, тошқин оқибатлари бартараф этилган. Жумладан, тозалаш жараёнида йўлнинг бир қисми тўсилиб, канал устидаги кўприкнинг плиталари олинган.\nҚулниёз канали чиқиндиларга тўлиб қолгани, анчадан буён тозаланмагани сабабли тошиб, канал ёқасида яшовчи хонадонларга зарар етказган.\nТошқиндан жабр кўрган маҳалла аҳли кўрган-кечирганларини ҳикоя қилиб беришларича, канал тозаланмаганига икки йилча бўлган. Унинг ичи лойқа ва чиқиндиларга тўлиб қолган, сатҳи кўтарилган. Сув тошиб ҳовлига, томорқаларга, ёрдамчи хўжаликларга, уйларнинг ертўласига кириб кетган. Лой ва гуваладан тикланган иншоотлар сувда ивиб нураган, деворлари ёрилган.\nБугунги кунда ушбу каналдан фермерлар далаларига сув очишда фойдаланишар экан. Маҳалла аҳли фермерлар сув талашиб, ўз даласига сув очиш учун каналга бетон блоклар ташлашганини ҳам таъкидлашди.\nРаваллиқ маҳалласидагилар муаммони бартараф этиш юзасидан мутасадди идораларга ҳам мурожаат қилишганини таъкидлаб ўтишди.\nБиз ушбу муаммонинг илдизини аниқлаш, масъуллардан изоҳ олиш учун Сирдарё-Зарафшон ирригация тизимлари ҳавза бошқармасига бордик. Саволларимизга каналларга хизмат қиладиган Шароф Рашидов тумани ирригация бўлими масъул ходими Райимжон Эсиргапов жавоб берди.\nР.Эсиргаповнинг ҳикоя қилиб беришича, шу вақатгача нодавлат-нотижорат уюшма бўлган сув истеъмолчилари уюшмаси томонидан каналларни тозалаш амалга ошириб келинган. Уюшмада маблағ йўқ, шу сабабли каналлар асосан ташкилот ва аҳолининг ёрдами билан ҳашар йўли орқали тозаланган.\nШу йилнинг 2 сентябр куни Ўзбекистон Республикаси Вазирлар Маҳкамасининг 395-Ф сонли фармойиши ва унга биноан Жиззах вилояти ҳокимининг 7 сентябр куни чиқарилган 163-Ф сонли фармойишига кўра, Жиззах шаҳрини кесиб ўтувчи ирригация тизими каналлари ва суғориш тармоқларини тозалаш ва ободонлаштириш ишлари Жиззах шаҳар ҳокимлиги ҳузуридаги ободонлаштириш бошқармасига ўтказилган. Жумладан, Жиззах шаҳри ҳудудидан ўтувчи Қулниёз бош каналининг 610 метр, Қулниёз суғориш тармоғининг 4,5 километрлик қисми ҳам.\nДемак, масала ободонлаштириш бошқармасига бориб тақалмоқда. Шу сабабли кейинги манзилимиз Жиззах шаҳар ободонлаштириш бошқармаси бўлди. Маълум бўлишича, ҳали бу ишларни тўлиқ ўз тасарруфига олиш учун бошқарма олдидан кўплаб муаммолар кўндаланг бўлиб турибди.\nЖиззах шаҳар ҳокимлиги ободонлаштириш бошқармаси бош муҳандиси Ғафур Аҳмедовнинг ҳикоя қилиб беришича, чиндан ҳам азалдан каналлар ҳашар йўли билан тозалаб келинган. Унда шаҳар ободонлаштириш бошқармаси ходимлари ва техникалари ҳам тўлиқ иштирок этган.\n«Каналлардаги лойқа ўз йўлига, бироқ чиқиндиларни аҳолининг ўзи ташлайди. Шу Қулниёз каналидан молнинг ўлигини чиқардик. Бориб тозалаганмиз. Тозалаш ишларида ҳам қийинчилик бор. Каналларнинг усти, ён атрофида аҳоли ноқонуний қурилмалар қуриб олишган, дарахтлар экишган. Булар ҳам тозалаш ишларига қийинчилик туғдиради.\nҚолаверса, бизда етарли ишчи кучи йўқ. Айниқса, техникаларимиз йўқ. Каналларни тозалашдан кейин чиқиндиларни ташиш учун каттароқ техника керак бўлади. Ирригация тизимлари бўйича мутахассис ҳам керак бўлади. Боз устига, каналлар ёқасидаги ноқонуний қурилмалар ва дарахтларни бартараф этиш ҳам керак бўлади», — деди Ғафур Аҳмедов.\nОбодонлаштириш бошқармаси ҳали ишга тўлақонли киришиш учун етарли техника ва ишчи кучига эга эмаслиги ойдинлашмоқда. Айтилишича, Вазирлар Маҳкамаси ва вилоят ҳокимининг фармойишидан келиб чиқиб, зарур таклифлар берилган, энди уни Молия вазирлиги ўрганиб чиқиши талаб этилар экан.\nЖиззахда бир қараганда оддий кўринса-да, аслида мураккаб муаммо бор ва у жиддий эътибор талаб этади. Шаҳардаги маҳаллаларни кесиб ўтувчи каналлар чиқинди ва ахлатга тўлиб қолаётганидан кўз юмиб бўлмайди. Бироқ каналларга ўша чиқинди ва ахлатларни асосан фуқароларнинг ўзлари ташлашаётгани мутасаддилар томонидан таъкидлаб ўтилди. Боз устига, фуқаролар канал устига ва унинг муҳофаза зонасига турар ва нотурар бинолар барпо этишган, дарахтлар экишган. Бу эса канални тозалашда жиддий қийинчиликлар келтириб чиқаради.\nАйни вақтда каналларни тозалаш учун йўлак ҳам қолмаган. Бунинг учун каналларнинг ҳимоя зонаси очилиб, уларни тозалаш учун техника ва одамлар юриши учун йўлак очиш талаб этилади. Бу эса айрим ноқонуний қурилган бино ва иншоотларнинг бузилишини ҳам тақозо этади.\nАлбатта, ҳар жабҳада тартиб, интизом ва белгиланган қоидаларга риоя бўлиши керак. Жиззахдаги бу тошқин ҳам бетартиблик самараси эмасми? Масъуллар бу муаммога келгусида қандай ечим топишади? Каналлар ёқаси чиндан ҳам обод бўладими? Улар чиқиндиларга тўлиб қолмайдими? Бунда фуқаролардан ҳам, масъуллардан ҳам виждонан ёндашув талаб этилади. Шундагина уйларимизни ногаҳон сув босмайди.\n15:26 / 15.01.2021\nЖиззахда қулаган уй 6 марта ҳудудий назорат инспекцияси назоратидан ўтказилгани маълум қилинди\n11:35 / 13.01.2021\nЖиззахда қулаб тушган бино иши бўйича жиноят иши қўзғатилди


Пайзуллаева Раъно Маҳмудовна » Навоий шахар 2-сонли лицей\n2-litsey.uz » Кафедралар » Ижтимоий гуманитар фанлар кафедраси » Ижодкор укитувчилар » Пайзуллаева Раъно Маҳмудовна\nПайзуллаева Раъно Маҳмудовна\n10-11 ёшларида шеърлар машқ қила бошлади. Унинг “Ҳумо қушим” номли илк шеъри 5-синфда ўқиб юрганида туманда чоп этиладиган “Навбаҳор тонги” газетасида босилиб чиқди. Раъно 7-синфдалигида Республика миқёсида ўтказилган “Иқтидорли болалар” слётининг туман, вилоят босқичларида 1-ўринни эгаллаб, Республика босқичида фаол иштирок этиб қайтди. Раъно бу каби анжуманларда мунтазам қатнашиб, доимо олий ўринларни қўлга киритди ва бир неча бор Республика халқ таълими вазирлиги, Республика ўқувчилар саройининг фахрий ёрлиғи ва совғаларининг совриндори бўлди.2000 йил у ўрта мактабнинг 9-синфини аъло баҳоларга тугатиб, 2000-2003 йиллар давомида НДПИ ҳузуридаги академик лицейда таҳсил олди.\nПайзуллаева Раъно Маҳмудовна 2003 йил Навоий давлат педагогика институти Ўзбек филологияси факультетига ўқишга кирди. Раъно ўзининг хулқи, одоби, тиришқоқлиги, илмга чаққонлиги билан ажралиб турди. У институтда ўқиш жараёнида факультет ўқувчилари ва талабаларининг ишончига сазовор бўлди. Унинг илмсеварлиги, фанларни аъло ўзлаштириши ҳамда самимий ва тўғрисўзлиги алоҳида эътиборга лойиқ эди. Институт ва факультетда ташкил этиладиган турли адабий-бадиий кечаларни уюштириш, бошловчилик қилишда маҳоратини кўрсата олди. Навоийнинг 564-565-йиллик таваллуди муносабати билан ташкил этилган “Навоийхонлик” кечалари, Усмон Носир, Зулфия, Ойбек каби шоир ва шоираларимиз таваллудига бағишлаб ўтказилган тадбирларнинг бошловчиси ва иштирокчиси, 14 январ – Ватан ҳимоячилари куни, 8 март – Халқаро хотин қизлар байрами, “Балли қизлар”, “Санамлар сарвари” каби қизиқарли кечаларни ташкил этишда ўзининг ташаббускорлиги, сўзга чечанлиги, яхшигина сухандонлигини намоён этди.\tПайзуллаева Раъно Республика миқёсида талабалар ўртасида ўтказилган турли танловларда мунтазам иштирок этиб келди. 2005 йил факультет талабалари ўртасида ўтказилган “Ёш тилшунос” танловида, мустақилликнинг 14 йиллигига бағишлаб олийгоҳ талабалари ўртасида бўлиб ўтган “Мен Ватанни севаман жондан” шеърият танловида, “Ўзбекистон санъати ва маданияти форуми” жамғармаси ва “Камолот” ёшлар ижтимоий ҳаракати томонидан ўтказилган “Келажак овози” мега танловида ва шу каби кўпгина танловларда доимо олий ўринларга сазовор бўлиб келди.\t2006 йил июль ойида “Биз-Президент фарзандларимиз” шиори остида ўтказилган Республика ёш ижодкорларининг Х анъанавий Зомин семинар-кенгашида қатнашиб, Ватан ҳақидаги энг гўзал шеър соҳибаси деб топилди. Мустақиллигимизнинг 15 йиллигига бағишлаб Навоий вилоят “Қизилқум” телевидениеси томонидан ўтказилган “Ўзинг менинг улуғлардан улуғимсан, Ватаним!” шеърият танловида ўз ижоди билан иштирок этиб, фахрли 1-ўринни қўлга киритди. Раъно Пайзуллаеванинг илмий фаолияти ҳам эътиборлидир. У матбуотда тез-тез чиқиш қилиб келмоқда. “Дўстлик байроғи” вилоят газетасида, институтда чоп этиладиган “Муаллим” газетасида хабарлари, турли мавзулардаги мақолалари; “Гулхан”, “Санам”, “Тенгдошлар” журнали, “Тонг юлдузи”, Туркистон“, “Дўстлик байроғи”, “Муаллим” газеталарида шеърлари мунтазам чоп этилиб турибди. Шунингдек, доимий равишда Олий таълим муассасаларида бўлиб ўтадиган илмий-амалий конференцияларда ўз илмий мақолалари билан қатнашиб келади. Уни тилшунослик борасида етук изланувчан деб аташ мумкин. Сабаби, Раънонинг этимология бўлими бўйича газета ва илмий журналларда чоп этилган “Сингил терминининг генезиси ҳақида”, лексикология бўлими бўйича “Сўз хусусида сўз”, “Морфологик услубият муаммолари”, “Доно халқнинг доно фикрлари”, “Ибн Сино асарларида тарбия ва тил” каби ўнлаб мақолалари ҳозирги ўзбек адабий тили учун ўта муҳим ва зарурийдир.\tПайзуллаева Раъно Маҳмудовна 2007 йил НДПИнинг Ўзбек филологияси факультетини имтиёзли диплом билан тамомлаб, шу йили магистратура бўлимига ўқишга кирди. 2009 йил эса магистратура бўлимини тамомлаб, ўзбек тили магистранти даражасига эга бўлди.Пайзуллаева Раъно Маҳмудовна ўз иш фаолиятини 2007 йилда Навбаҳор енгил саноат касб-ҳунар коллежида ўқитувчиликдан бошлади. Ўзига талабчанлиги, билимдонлиги, ташаббускорлиги билан коллеж ўқитувчилари ва ўқувчилари орасида ҳурмат қозонган. Ўз дарсларини янги педагогик технологиялар асосида ноанъанавий тарзда ташкил этиши билан ҳам ҳамкасбларига ўрнак бўлиб келмоқда. “Болага дўстона муносабатдаги мактаб яратиш” номли услубий қўлланмаси коллежда ва туман коллежларида оммалашган. Шеърларини тўплаб чоп эттирган “Кўнгил мавжлари” шеърий тўплами ўз мухлисларига эга. Мана 5 йилдирки, ўзбек тили ва адабиёти фанидан талабаларга илм бериб келмоқда. У коллежда “Зулфияхоним қизлари” тўгараги раҳбари ҳамдир. Раъно ўқитувчи сифатида ўқувчиларга таълим берибгина қолмай, тадқиқодчи ва шоира сифатида ҳам тинмай ижод қилиб келмоқда. Унинг мақолалари, шеърлари туман, вилоят, республика матбуотларида мунтазам чоп этилиб келинмоқда.\tПайзуллаева Раъно Маҳмудовна 2012 йил март ойида Низомий номидаги ТДПУнинг Малака ошириш ва қайта тайёрлаш курсида ўз малакасини ошириб, ўқув машғулотларидаги фаоллиги ҳамда кириш ва чиқиш тестларида юқори балларни қўлга киритгани учун фахрий ёрлиқ билан тақдирланди.\nПайзуллаева Раъно ҳозирги кунда Навоий давлат кончилик институти академик лицейининг она тили ва адабиёт фани ўқитувчиси.\nТаълим муассасасида мазкур вазифада 2013 йилдан буён ишлаб келмоқда.\nПайзуллаева Раъно Махмудовна ўз фаолияти давомида ўқувчи ва лицей педагогик жамоаси орасида ўзига хос мураббий, устоз сифатида танилди. Эгаллаб турган лавозимидаги иши давомида у ўзини фақат ижобий томондан кўрсатди: ҳалол, ишчан, тиришқоқ, изланувчан ва ижодкор педагог. Ишга виждонан муносабатда бўлади, жамоа ва ўқувчилар ўртасида обрў қозонган.\nПайзуллаева Раъно Махмудовна ўз меҳнат фаолияти давомида 30 дан ортиқ илмий мақолалари халқаро ва республика миқёсида чоп этилган.\n2019 йил Ломоносов номидаги Москва давлат университети билан ҳамкорликдаги “Профессиональное становление личности ХХI века в системе непрерывного образования: теория, практика и перспективы” мавзусида ўтказилган Халқаро конференцияси материаллари тўпламида “Амир Темур даврида Буюк ипак йўлидаги давлатлараро алоқалар” номли мақоласи чоп этилган.\n2019 йил Навоий давлат педагогика институти Амир Темур таваллудининг 683 йиллигига бағишлаб ўтказилган “Миллатнинг дардига дармон бўлиб” илмий-назарий конференциясида “Амир Темурга йўл кўрсатган пирлар” номли мақоласи чоп этилди.\n2019 йил Навоий давлат педагогика институтининг “Глобаллашув шароитида ўзбек тили ва ўзга тиллар муносабати: Муаммо ва ечимлар” мавзусидаги халқаро илмий-амалий конференциясида “Ватаннинг юксак бадиий талқини” мақоласи чоп этилди.\n2020 йил Ўзбекистон Республикаси Вазирлар Маҳкамаси ҳузуридаги Олий аттестация комиссияси тасарруфидаги “Илм сарчашмалари” илмий журналида “Достонда бадиий тафаккур жилолари” номли мақоласи чоп этилган.\n2020 йил Олий аттестация комиссияси тасарруфидаги “Сўз санъати” халқаро журналида “Ватанпарварлик, миллий ғурур туйғуларининг бадиий ифодаси” номли мақоласи чоп этилган.\n2020 йил Навоий вилоят “Алишер Навоий нодир меросининг тарғибот маркази” томонидан “Китобхонлик маданиятини юксалтириш: Муаммо ва вазифалар” мавзусидаги республика илмий-амалий конференциясида “Шеърият кўнгилни поклайди” номли мақоласи чоп этилди.\nПайзуллаева Раъно Махмудовна Филология фанлари доктори, профессор А. Холмуродов раҳбарлигида “Сирожиддин Саййид ижодида Ватан образининг поэтик талқини” мавзусида мустақил тадқиқотчи сифатида илмий изланиш ҳам олиб бормоқда.\n2020 йил Ўзбекистон Республикаси Вазирлар Маҳкамаси ҳузуридаги Олий Аттестацияси Комиссияси БЮЛЛЕТЕНида “Сирожиддин Саййид ижодида Ватан образининг поэтик талқини” илмий мавзуси тасдиқланди ва эълон қилинди.\nПайзуллаева Раъно Махмудовна ўз фаолияти давомида тўплаган тажриба ва маълумотларга асосланиб, бир неча услубий қўлланма ва услубий тавсиялар ҳам яратган. “Фонетика бўлимини ўқитишда интерфаол усуллардан фойдаланиш” ва “Морфемика бўлимини ўқитиш” каби услубий қўлланма ва тавсиялари ёш ўқитувчилар ва ўқувчиларга яқиндан ёрдам бериб келмоқда.\nР. Пайзуллаева иқтидорли ўқувчилар билан тинимсиз меҳнат қилиши натижасида ўқувчилари фан олимпиадалари ҳамда турли хил танловларда етакчи ўринларни эгаллади. Хусусан,\n2019 йил ўқувчиси Ғайбуллаев Қувончбек умумтаълим фан олимпиадасининг II шаҳар босқичида ғолибликни қўлга киритиб, вилоят босқичида иштирок этди.\n2020 йил ўқувчиси Рўзимуродова Зебинисо умумтаълим фан олимпиадасининг II шаҳар босқичида ғолибликни қўлга киритиб, вилоят босқичида қатнашиш имкониятини қўлга киритди.\n“Алишер Навоийнинг “Сабъаи сайёр” достони”, “Абдулла Орипов шеърияти”, “Миртемир ҳаёти ва ижоди”, “Сўзларни қўшиб ёзиш, ажратиб ёзиш ва чизиқча билан ёзиш услубияти” мавзуларида очиқ дарслари ўқитувчилар учун методик тавсия бўлди.\nТаълим муассасаси жамоаси уни турли маънавий-маърифий тадбирлар, китобхонлик ва шеърхонлик кечалари, шунингдек қизиқарли фан тадбирлари ташкилотчиси сифатида танийди.\nЎқувчиларининг юқори кўрсаткичларга эришганлиги учун таълим муассасаси маъмурияти томонидан ўтказилган “Энг фаол гуруҳ раҳбари”, “Энг ижодкор ўқитувчи” каби кўрик-танловларда ғолиб бўлиб, “Фахрий ёрлиқ”лар билан тақдирланган.\nПайзуллаева Раъно Маҳмудовна меҳнат фаолияти давомид 200 нафардан ортиқ ўқувчиларни олий ўқув юртларига тайёрлаган. Ҳозирги кунда бу шогирдлар Республикамизнинг бир қанча олий ўқув юртларида таълим олмоқда.\nПайзуллаева Раъно Маҳмудовна ҳамкасблари орасида самимийлиги, ростгўйлиги, хушмуомалалиги билан эътибор қозонган. Унинг меҳнатлари таълим соҳасида эътироф этилиб келинмоқда.\n2019 йил академик лицейда таълим сифатини ошириш, илғор, ташаббускор ва фидойи ўқитувчиларни аниқлаш мақсадида ташкил этилган танловда фаол иштироки учун Навоий кончилик институти БКУҚ раисининг фахрий ёрлиғи ва эсдалик совғалари билан тақдирланди.\n2019 йилда Ўзбекистон Республикаси Президентининг Ёшлар билан ишлашни самарали ташкил этишда маданият, санъат, ахборот технологиялари ва китобга қизиқишни ошириш бўйича бешта муҳим ташаббус доирасида ўтказилган танловни юқори савиядаўтказишда кўмаклашгани учун Ўзбекистон Ёшлар Иттифоқи шаҳар кенгаши раиси Х. Ҳакимов томонидан “Ташаккурнома” билан тақдирланди.\n2019 йил “Ёш китобхон” республика танлови Навоий вилоят босқичини ўтказишдаги амалий кўмаги учун Ўзбекистон “Ёшлар иттифоқи” Кенгаши томонидан ташаккурнома билан тақдирланди.\n2020 йил 21 октябр “Ўзбек тилига давлат тили мақоми берилган кун” муносабати билан ташкил этилган “Она тилим - ифтихорим” республика танловида иштирок этиб фахрли 3-ўринни қўлга киритди.\n2021 йилда “Кўп йиллик фидокорона меҳнати, баркамол авлодга таълим-тарбия беришга қўшган ҳиссаси учун” Навоий давлат кончилик институти ректори Қ.Санақулов томонидан фахрий ёрлиқ билан тақдирланди.\nПайзуллаева Раъно Махмудовна ўқитувчилик ва илмий фаолияти билан бирга ижодкор шоира ҳамдир. Унинг Ватан, она, табиат, дўстлик, инсонийлик ва ҳаётни тараннум этувчи шеърлари ўз мухлисларига эга. Пайзуллаева Раъно Махмудовнанинг шеърлари ва публицистик мақолалари шаҳар, вилоят, республика газета ва журналларида, тўпламларда чоп этилиб келинмоқда.\nПайзуллаева Раъно Маҳмудовна севимли оила бекаси, 2 нафар фарзандни одоб-ахлоқли инсонлар этиб вояга етказмоқда.\nПайзуллаева Раъно Маҳмудовна таълим муассасасида меҳнат қилиш жараёнида ўзининг ўқувчи-ёшларга билим беришда, тарбиялашда, уларни ҳар томонлама камол топтиришда фаол иштирок этиб, моҳир устозлигини тинимсиз меҳнати билан намоён этиб келмоқда.\nМуаллиф:info, Кушилган сана: 01.05.2021, Кўрилган: 9 Чоп этиш


НАМАНГАН – “Мутасаддилар 1 миллиард сўм сарфлаб қурганим бино бузилишига томошабин бўлиб турибди”\nЧУСТ. “Мен – тадбиркор Шавкат Мирзаев, Наманган вилояти Чуст туманидан мактуб йўлламоқдаман. “Сиздан Телеграм”да аввалроқ 1 миллиард сўм сарфлаб қурган иморатим ноқонуний бузилаётгани ҳақда мактубим чоп этилган эди. Аммо масъуллар муаммога эътибор қаратмади. Шу боис қайта мурожаат қилмоқдаман.\n2017 йили 28 ноябрь куни вилоят ҳокимлиги тендер комиссияси ўтказган тендерда қатнашиб ғолиб бўлдим. Шунга кўра, 2017 йил 13 декабрь куни Чуст тумани ҳокимининг 1926-сонли қарори чиқди. Шу қарорга асосланиб, вилоят архитектура бошқармаси тасдиқланган лойиҳа бўйича 1 миллиард сўмлик қурилиш ишларини бажардим. Лекин қувончим узоққа бормади. А.А. исмли шахс устимдан судга мурожаат қилибди. Мени судга таклиф ҳам қилишмади. Суд тендер комиссияси ҳамда туман ҳокими чиқарган қарорларни бекор қилибди, мен қурган бинони бузишга буйруқ берибди. Мен жуда катта ҳаракат ва харажат билан уч қаватли бино қурдим. Энди эса уни бузишмоқчи.\nМен қурилиш ишларини қонуний ҳужжатлар асосида қилганман. Республика идораларидан вазиятни холис ўрганиш учун ишчи гуруҳи тузишлари сўрайман”.\n(Бу хабар Озодликка 1 сентябрь куни келган.)


Зидан “Реал”нинг навбатдаги “қоқилиши”дан сўнг нималар деди? / Olamsport.com\n13:51Халқаро олимпия қўмитаси йиғилиши бошланди: унда бокснинг Токио 2020 Олимпиадасидаги тақдирига ойдинлик киритилади\t1 13:29Ўзбекистон терма жамоаси футболчиларининг трансфер нархи маълум қилинди\t0 13:08UFC. Шевченконинг навбатдаги жанги ва рақиби маълум бўлди\t0 12:41Кутилмаган хабар: Эррол Спенс ўзбек боксчисига қарши эмас, бирлаштирувчи жангда рингга чиқади\t3 12:18Осака Бирмингем мусобақасини қийин ғалаба билан бошлади\t0 11:54Футбол. Бугун Ўзбекистон кубогида 6 та ўйин ўтказилади\t0 11:30Шевченко: Камаримни хеч кимга бермайман\t0 11:04"FedCup". Сабина Шарипова Туркманистонга қарши ўйинни ғалаба билан бошлади\t0 10:41Спортчилар ижтимоий тармоқларда\t1 10:21“Реал” бугун яна бир янги ўйинчисини таништиради\t0 09:58Екaтеринa Воронинa олимпиaдa чемпионлигини кўзламоқда\t0 09:37Истоминнинг Британиядаги бугунги рақиби аниқланди\t0 09:16Ўсмирларимиз Венгриядаги жаҳон чемпионатида иштирок этишади\t0 08:55Тасдиқланди: Фрэнк Лэмпард «Челси» бош мураббийи бўлади\t0 08:34Mallorca Open. Мария Шарапова ғалаба билан қайтди\t0\n16 апр 09:49\nЗидан “Реал”нинг навбатдаги “қоқилиши”дан сўнг нималар деди?\nТеглар : РеалЛеганесЗидан\n“Реал” клуби бош мураббийи Зинедин Зидан “Леганес”га (1:1) қарши ўйиндан сўнг ўз фикрлари билан ўртоқлашди.\n“Биринчи бўлим менга ёқмади. Иккинчи бўлим эса бироз яхши ўтди, биз мағлубиятдан чиқиб кета олдик. Бизнинг яхшироқ ўйнай олишимиз ҳақида ортиқча гапириш ярамайди. Таассуротлар жуда яхшимас, аммо ўта ёмон ҳам эмас. Негаки биз ҳисобни тенглаштирдик.\n“Леганес” эса ўз майдонида кўп ҳам гол ўтказмайди. Биз бу мавсумда ҳеч нарса ютиб бўлмаслигини биламиз. Шундай экан, олдинда 6 та ўйин қолди, уларда яхшироқ иштирок этиш лозим. Келаси мавсумда биз аниқ яхшироқ ўйнаймиз.\nАммо биз буни ҳозирданоқ амалга оширишни истаймиз. Агар голларини ҳисобга олсак, Бензема яхши мавсум ўтказмоқда. Унинг голлари “Реал”га фойда келтирмоқда. У фантастиc ўйинчи”, - деди Зидан.


Халқимизнинг ҳамжиҳатлиги, бирдамлиги, бунёдкорлиги ифодаси (Фото+Видео) - Халқ сўзи\n13:19 26 Март 2020 Жамият\nДунёга назар ташлайдиган бўлсак, коронавирусга қарши курашишда касалхоналарни тезлик билан қуриш тажрибаси кўпчилик давлатлар мисолида ўзини оқлади. Президентимизнинг топшириғига биноан, коронавируснинг тарқалиб кетишининг олдини олиш, хориждан олиб келинаётган юртдошларимизнинг карантин муддатида қулайроқ шароитларда яшаши, мабодо вирус аниқлангудек бўлса, даволанишлари учун қулай ва замонавий шароит яратиш мақсадида тез фурсатда шифохона қуриш ишлари жадаллик билан бошлаб юборилди.\nУлардан бирининг манзили сифатида пойтахтимиздан 25 километр узоқликдаги Тошкент вилоятининг сўлим гўшаларидан бири, Юқори Чирчиқдаги 50 гектардан зиёдроқ майдон танландики, бу ернинг манзараси, иқлимининг ўзи ҳам киши қалбига ҳар қандай дардни енггудек ишонч беради. Бу ерда карантин ҳудуди ташкил этилиб, шифохона қуриш ишлари олиб борилмоқда. Бунинг учун ҳаёт учун зарур бўлган коммуникация тармоқларини тортиш ишлари ҳам параллел олиб бориляпти. Газ, сув, электр энергияси етказувчи линиялар тортиляпти. Мутахассислар ҳар бир ишни бамаслаҳат олиб бормоқда. Вазифа аниқ, масала жиддий. Чартер рейслар орқали хориждан юритимизга етиб келган юртдошларимизнинг навбатдаги гуруҳи тез орада мана шу ерга жойлаштирилади.\n— Карантинга мўлжалланган иншоот ёнида, махсус шифохона қурилади, — дейди Қурилиш вазирининг биринчи ўринбосари Шерзод Ҳидоятов. — Мабодо келганлар орасида ўн тўрт кунлик карантин муддати ичида касаллик белгилари топилса, улар шу ерда ёнма-ён қад кўтарадиган шифохонага ўтказилади ҳамда бемор шу ерда даволанади. Иншоотлар оралиғида махсус санитар зона ташкил этилиб, улар орасидаги масофа 150 метрни ташкил этади.\nКарантин иншоотларида мазмунли дам олиш имкониятлари ҳам яратилади, хоналарга телевизорлар жойлаштирилади, иссиқ ва совуқ сув, иситиш ҳамда совитиш мосламалари ва бошқа зарур инфратузилма яратилади. Ошхона, озиқ-овқат таъминоти йўлга қўйилади. Хитой бундай шифохонани ўн кун ичида қурган бўлса, бизнинг қурувчиларимиз беш кунда барпо этишни режалаштирган.\nИшчилар вақти-вақти билан ниқобларини алмаштириб турибди, иссиқ овқат билан таъминланган.\n— Савобли ишга ўз ҳиссамизни қўшаётганимиздан жудаям хурсандмиз, — дейди қурувчи Охунжон Бекниёзов. — Ҳозирги пайтда ер ишлари амалга ошириляпти. Бир минг олти юзта кантейнер бу ерга жойлаштирилади. Мени бригадамда ҳозир юз кишидан ортиқ одам ишлаяпти. Биз қурувчилар учун бу ерда барча шароитлар яратилган.\nТошкент вилоятининг Зангиота туманида ҳам янги шифохона қурилиши жадаллик билан бошлаб юборилди. Фурсат кам, вазифани эса уддалаш керак. Лойиҳалаш сингари мураккаб жараён ҳам кўп чўзилгани йўқ.\n— Иккита блоклан иборат шифохона лойиҳаси уч кун ичида ишлаб чиқилди, — дейди “ТошуйжойЛИТИ” АЖ Бош директори Нуриддин Норматов. — Шифокорлар яшаш бўлимлари, унга хизмат қиладиган ёрдамчи бинолар, жонлантириш бўлимлари, карантинда сақланадиган беморлар бўлими лойиҳада эътиборга олинган.\nЛойиҳа сметаси соғлиқни сақлаш тизими мутахассислари таклифлари инобатга олинган ҳолда ишлаб чиқилди, энди уни қисқа вақт ичида енгил конструкциялар асосида барпо этиш мақсадида қурилиш жараёни бошланди.\n— Президентимиз топшириқлари асосида қурилиш ишлари бошлаб юборилди, — дейди Қурилиш вазири Ботир Зокиров. — Бу ерда иккита клиникани босқичма-босқич қуриш ишлари режалаштирилган. Бунинг учун Хитой тажрибаси ўрганилди. Қурилиш материалларини етказиб берувчилар аниқланиб, улар билан керакли шартномалар тузиляпти. Ҳар бир ишчи хавфсизлик мосламалари билан таъминланган. Клиникада энг кичик медперсоналдан тортиб, шифокор, профессорлар учун алоҳида шарт-шароитлар яратилади. Олдимизга қўйилган вазифани ўз вақтида, сифатли қилиб бажаришга бел боғлаганмиз.\nТуну кун давом этаётган бунёдкорлик ишларида қурувчилар, пайвандчи-монтажчилар белгиланган навбат асосида зиммаларидаги машаққатли, ўз навбатида шарафли вазифани бажариш учун астойдил меҳнат қиляптилар. Оғир юмушлар, қурилиш маҳсулотларини ташиш ва бошқа мураккаб жараёнларга кўплаб техникалар жалб қилинган. Айни пайтда қурувчилар хавфсизлиги, саломатлиги ҳам доимий назоратда.\nПойтахтимизнинг Чилонзор туманида кўп тармоқли махсус тиббиёт мажмуаси қурилмоқда.\n— Президентимиз топшириқлари асосида бир ой ичида кўп тармоқли махсус тиббиёт мажмуаси қурилиш ишлари жадаллик билан олиб борилмоқда, — дейди “White City” МЧЖ раҳбари ўринбосари Алишер Йўлдошев. — Шу кунга қадар қурилиш ишларига икки мингдан зиёд қишчи жалб қилинди. Бунёдкорлик ишларига нафақат маҳаллий, балки чет элдан келган мутахассислар ҳам ҳисса қўшмоқда. Биз ҳамжиҳатлик билан олдимизга қўйилган юксак вазифани сидқидилдан бажаришга интиляпмиз.\nКўп функцияли шифохона учун аҳоли турар жойларидан белгиланган узоқликдаги ҳудуд танланди. Айни дамда қурилиш ишлари билан бир қаторда хоналарни энг замонавий тиббиёт жиҳозлари билан таъминлаш, шунингдек, бинонинг атрофини ўраб олиш ҳамда унда канализация, дезинфекциятизимларини йўлга қўйиш ҳаракатлари ҳам бошлаб юборилган.\n— Бугунги кунда лойиҳалар устида жадал ишлар олиб борилмоқда, — дейди Соғлиқни сақлаш вазирлигининг “Тиббиёт қурилиш инжиниринг” ДУК раҳбари Жамшид Соҳибов. —Ҳар бир лойиҳамиз, ҳар бир койкамиз, ҳар бир ўринларимиз СанПин меъёр ҳужжатларига мувофиқ ишлаб чиқилиши жиддий назоратга олинган. Пудрат ташкилотлари ҳам лойиҳа-смета ҳужжатлари бўйича қурилиш ишларини олиб бормоқда. Ишлар туну кун олиб борилмоқда, шу йилнинг 20 апрелигача иншоотни қуриб, топшириш режалаштирилган.\nХулоса ўрнида шуни айтиш лозимки, кўпга келган синов халқимизнинг азалий инсоний қадриятларини яна бир бор юзага чиқарди. Янги шифохоналар қурилишининг жадаллик билан бошлаб юборилгани, халқимизнинг бошига бироз ташвишли кунлар келганда қўлни-қўлга бериб, эзгу ташаббусларга эргашишга куч топаётгани халқимизнинг ҳамжиҳатлиги, бирдамлиги, бунёдкорлигини яна бир бор намоён қилмоқда.


Ғойб ҳақидаги нотўғри тушунчалар (католик ва сохта диний жамоатлардан ўрнаклар) - Musulmonlar\nҒойб ҳақидаги нотўғри тушунчалар (католик ва сохта диний жамоатлардан ўрнаклар)\nВоситачи қилиб олинган шахсларни ғайбдан хабардор деб эътиқод қилиш\nҒайб – Кишининг ҳис-туйғуларидан узоқ ва у ҳақда бирон бир маълумотга эга бўлмаган нарсасига айтилади. У ҳақда бирорта ҳам билимга эга бўлмаган нарсасига ғайб дейилади. Қиёматнинг вақти каби Аллоҳдан бошқа ҳеч ким билмайдиган нарсалар ғайби мутлақдир. У ҳақда умуман бир хабар келтирилмаган ўтмишдаги тарих ҳам ғайбга айланади. Бирон кишига маълум бўлган нарса эса, ғайби хосдир. Масалан, Сизнинг қалбингиздан ўтган нарса мен учун ғайб, аммо сиз учун ғайб эмас. Чунки сиз ичиздагидан хабардорсиз. Ғайбни инсон ҳам, малак ҳам, жинлар ҳам, ҳатто Аллоҳнинг Элчилари ҳам билмаслар. Аллоҳ Таоло шундай марҳамат қилади :\n“Айтгин: “На кўкларда ва на ерда ғайбни ҳеч ким билмайди, фақат Аллоҳ билади…” (Намл 27/65)\nМана бу оятлар эса, асосан фаришталарга алоқадордир. Аллоҳ Таоло шундай марҳамат қилади :\n“ Инсонни яратган Бизмиз. Унга шоҳ томиридан ҳам яқинмиз, ичини унга нимани висирлаганини биламиз. Ўнгида ва чапида иккита ёзувчи муваккал бордир. Оғзидан чиққан ҳар сўзни ёзишга тайёр бўлиб турган мутлақо бир қўриқчи бордир. “ (Қоф 50/16-18)\nДемак-ки, Аллоҳ инсоннинг ичини билгани ҳолда фаришталар фақатгина инсоннинг оғзидан чиққан сўзни биладилар холос. Жинларнинг ҳам ғайбни билмасликлари ҳақидаги оят Сабаъ 34/12-17 оятларда билдирилган. Набийлар эса, фақатгина Аллоҳни уларга ваҳий қилган нарсанигина биладилар. Аллоҳ Таоло шундай марҳамат қилади:\n“(Эй Муҳаммад) Айтгин: Сизларга “Аллоҳнинг хазиналари ёнимдадир демаяпман. Гойбни ҳам билмайман. Сизларга “мен бир фариштаман” ҳам демаяпман. Менга нима ваҳий қилинса, мен ўшанга эргашаман/амал қиламан. Айтгин: “Кўрадиган билан кўр тенг бўладими? Ҳеч ҳам тушунмайсизларми?” (Анъом 6/50)\n“Айтгин: “…Агар ғайбни билганимда эди, молу давлатим кўп бўлар эди, менга ёмонлик хам тегмас эди. Мен – ишонган бир қавм учун фақатгина огоҳлантирувчи ва ҳушхабар берувчиман холос.”( Аъроф 7/188)\nХулоса шуки: Ғайбга алоқадор бўлган баъзи нарсалар, Аллоҳ Таоло тарафидан элчиларига ваҳий йўли билан билдирилади. Биз эса уларни шу шаклда ўргана оламиз. Лекин минг афсуски, Христианлар ва баъзибир тариқат ва баъзи жамоалар ғайбни билишини иддао қилишади.\n1-Католокларга кўра ғайб илми\nХабарингиз бор, Католиклар Исо Масиҳни ва Муқаддас Руҳни Тангри дейдилар. Уларга кўра Эпископлик мақомини олган киши, Масиҳнинг ўрнини босади ва унинг барча вазифаларини олади. Бундай бир шахсни, ғайбни билишига тўлиқ ишонч ҳосил қиладилар. Папалар эса Эпископларнинг ёрдамчиларидир, улар ҳам ғайбни биладилар. Бу ҳақда Католикларнинг фикри ва эътиқоди шундай: “Исо Масиҳнинг Ҳаворийларга омонат қилиб қолдирган миссиясини Черков – Руҳбонлилик сири билан давом эттиради.\nЭпископлик – руҳбонийлик сирининг энг юқори даражасидир.\nЭпископлик мақомини олган киши – ижозатли ва очиқ ҳолда Раҳбар, Чўпон ва Роҳиб бўлган Исо Масиҳнинг ўрнини эгаллайди ва унинг вазифасига ўрнатилган бўлади. Унга берилган муқаддас руҳ соясида эпископлар маънавий қироллик ёки чўпонлик ва пайғамбарлик мақомига эга бўладилар.\nПапалар эпископларнинг ёрдамчилари бўлган ҳолда, Масиҳнинг омонат қилиб қолдирган вазифасини бажаришга ҳаракат қиладилар.\nМуқаддас руҳнинг махсус лутфи – руҳбонлик сирини олган кишини роҳиб, ўргатувчи ва чўпон деб тўлиқ бир маънода Исога ўхшатади.\n2 – Баъзи тариқатлар ва баъзи жамоатлардаги ғайб Илми\nБаъзи тариқат ва жамоатлар – Аллоҳнинг авлиё қуллари деб даъво қилган баъзи кишиларни ғайб илмига эга эканликларини даъво қиладилар. Масалан, Бир тариқат шайхи ўзининг барча муридларини бирдек кўриб туриши, уларга юзланиши мумкин бўлган бало-офатларни кўриб улардан даф этиши, ер юзини кафтида кўриб тургандек билиши, муридининг қалбидаги ғайбни аниқ билиши, муридига Аллоҳ тарафидан келаётган маънавий нур фақатгина шайхи орқали келиши, жон чиқар вақтида муридининг олдига – уни шайтондан сақлаб қолиш учун қаердан бўлса ҳам етиб келиши, ўтмишда ва келажакдаги ғайб нарсалардан хабар бериши вҳ.кз. илмларга эга эканини қабул қиладилар. Бу эса, Аллоҳга махсус бўлган сифатларнинг баъзисида инсонларни унга шерик қилиш бўлади. Бу очиқчасига ширкдир. Аллоҳ Таоло шундай марҳамат қилади:\n“Аллоҳ Таоло сизларга ғайбни билдирувчи эмасдир.” ( Оли Имрон 3/179)\nВа яна Жин сураси 26-28, Намл сураси 65, Ҳуд сураси 49, Оли Имрон 44, Аъроф 101, Ҳуд 120, Юсуф 102- оятларнинг барчаси ғайб ҳақидаги оятлардир. Аллоҳнинг шунча очиқ оятлари бўла туриб, қандай қилиб бу касалликка енгилиш мумкин?! Касаллик деганимизни сабаби шуки: Нотўғри эътиқод ва ишонч юқумли касалликка ўхшайди, инсонларга тез юқади. Имон ва эътиқод қалб ишидир, қалблардаги касалликнинг давоси эса Қуръони Каримдир. Қуръон раҳбарингиз бўлсин.\nБу даъво уч жиҳатдан нотўғри:\nа) Ғайбни ҳеч ким билмайди\n“Аллоҳ сизларга ғайбни ошкор қилмайди.” (Оли Имрон 3/179)\nАллоҳ таоло очиқламоқчи бўлган ғайбни фақатгина элчилари орқали очиқлайди. Буни алоҳида услуби бор. У шундай марҳамат қилади:\n“Барча махфий нарсаларни (ғайбни) билувчи Удир. У – ўз ғайбини ўзи рози бўлган элчидан ташқари ҳеч кимга очмайди.\nУнинг (элчининг) олдига ва орқасига кузатувчилар қўяди. Бу – (элчи), улар (фаришталар) Аллоҳ юборган нарсаларни тўлалигича улаштирганини, (ўзи ҳам) уларнинг ёнидагини қамраб олганини (барча жўнатмаларга эга бўлганини) ва ҳар бир нарсани бирма бир идрок этиб тушуниб олганини билиши учундир.” (Жин 72/26-28)\nВаҳийдан кейин энди у маълумотлар ғайб ҳисобланмайди. Аллоҳ таоло қўриқчи фаришталарни бирга туширишини сабаби – келтирилган маълумотлар Аллоҳ таоло тарафидан эканига элчи шубҳа сезмасин. Чунки Аллоҳ таоло шундай марҳамат қилади:\n“Сендан олдин ҳам элчи ёки набий қилиб юборган кишиларимиздан қайси бири (таблиғга алоқадор) бирон бир режа тузса, шайтонлар унинг режасига нимадир киргизган. Ундан сўнг Аллоҳ, шайтонлар киргизган нарсани кетказиб, (ўчириб) сўнгра оятларини уларнинг зеҳнига яхшилаб жойлаб қўйган. Аллоҳ билувчи ва тўғри қарор берувчидир.” (Ҳаж 22/52)\nБаъзи тафсирларда, Анъом сурасини нозил бўлиши билан алоқадор бўлган – Анас бин Моликдан ривоят қилинган – шу ҳадис келтирилади: “Аллоҳнинг Элчиси шундай деди: “Қуръонда Анъом сурасидан бошқа бирорта сура ҳам менга бирданига тўлиқ қилиб туширилмади. Шайтонлар бу сура учун тўпланганичалик бошқа сураларга асло бундай тўпланмаган эдилар. Бу сура, менга Жаброил билан биргаликда эллик мингта фаришта орқали нозил бўлди. У сурани ўраб қуршаб олиб, худди бир тўй маросимидек олиб келдилар.” Шундай қилиб у Элчи, унга келган нарса ваҳий фариштаси экани ва ваҳийга шайтон васвасаси аралашмаганига ишонч ҳосил қилган бўлади.\nСаид Нурси, Элчиларга ваҳий қандай келтирилгани ҳақидаги юқоридаги оятни – авлиёлар ғайбдан қандай қилиб хабардор бўлишига далил қилиб келтирган. Бу нарса инсонни саросимага тушириб қўювчи даъводан бошқа нарса эмас.\nб) Ўтмишдаги ғайбни ҳеч ким билмайди\nСаид Нурси шундай дейди: “Абдулқодир Гийлонийдек буюк авлиёлар, баъзи замонларда – ўтмишни ва келажакни бугунгидек кўриб билиб турган ҳолда…”\nБундай бир даъво қандай қилиб қабул қилиниши мумкин? Аллоҳ таоло шундай марҳамат қилади:\n“Айтгин: Осмонлару ердагиларнинг ҳеч бири ғайбни билмайди, фақат Аллоҳ билади…” (Намл 27/65)\nАллоҳ таоло, Нуҳ алайҳиссалом бошидан кечирган нарсалар ҳақида тушунтирганидан сўнг, Набиййимиз алайҳиссаломга шундай буюрди:\n“Булар – сенга ваҳий қилган ғайб хабарлардир. Авваллари буни на сен ва на қавминг билар эди…” (Ҳуд 11/49)\nБу ҳақда жуда кўп оят бор. Шу оятларга ҳам мурожаат қилиниши мумкин: Оли Имрон 3/44, Аъроф 7/101, Ҳуд 11/120-123, Юнус 12/102\nc- Қудсий тақиқ даъвоси\nСаид Нурсı, Аллоҳдан бошқа ҳеч ким ғайбни билмаслигини “қудсий тақиқ” деб тариф берган. Гўёки: Аллоҳ таоло “ғайбни ҳеч ким билмайди” дейишни ўрнига “Ҳеч ким, келажак ҳақида билган нарсаларидан бирортасини ҳам очиқламасин.” Деган гап чиқиб қолмайдими? Бу даъво инсонни Аллоҳга қарши жуда ёмон бир ҳолатга олиб келади. Аллоҳ таоло шундай марҳамат қилади:\nСаид Нурсига кўра, Абдулқодир Гийлони каби буюк авлиёлар ғайбни билиши, “ўз ихтиёрлари ва ниятлари билан эмас, Аллоҳнинг ўргатиши орқали” эмиш (!) “Акс ҳолда, ўз ихтиёрлари билан ғайбни ўрганишга кириши итоатсизлик хою ҳаваси берар” эмиш (!).”\nДемак Аллоҳ, ҳам “ғайбни ҳеч ким билмайди, уни ҳеч кимга очиқламайман” дейди, ҳамда баъзи кишиларни ушлаб уларга ғайбни очиқлаб беради! У кишилар ҳам келажак ҳақидаги ғайб хабарини очиқлашда бирон бир муаммога йўлиқмайдилар, аммо келажак ҳақидаги ғайбларни, тушунган тушуниб олсин деб қоғозга ўраб ишоратлаб ўтказиб юборадилар! Буни – Аллоҳга қарши бирон бир итоатсизлик тушунчаси пайдо бўлмасин деб шундай қиладилар!!!…\nБундай эътиқоддан Аллоҳга сиғиниш керак.\n Роғıб ал-Исфаҳони, Муфрадот, ( غيب ) моддаси.\n Католик Черкови Дин ва Ахлоқ Меъёри, пар. 1536\n Католик Черкови Дин ва Ахлоқ Меъёри, пар. 1555\n Католик Черкови Дин ва Ахлоқ Меъёри, пар. 1558\n Католик Черкови Дин ва Ахлоқ Меъёри, пар. 1562\n Католик Черкови Дин ва Ахлоқ Меъёри, пар. 1585\n Элмалили Муҳаммад Ҳамди ЯЗИР, Ҳақ Дини Қуръон Тили, Истанбул 1936, c. ИИИ, с. 1861–1862.\n Саид Нурси, Сиққаи Тасдиқи Ғайби, 8- Ламъа, а.г.э, c. 2, 2091.\nНотўғри шафоат ишончи


БОУЛИНГ БЎЙИЧА “ПАРАЛИМПИЯ КУБОГИ” ТУРНИРИДАН! МУҲИМИ ҒАЛАБА ЭМАС! 03.05.2015 02:00\n“GALAXY BOWLING” клубида Ўзбекистон Миллий Паралимпия Ассоциацияси, Ўзбекистон Республикаси Маданият ва спорт ишлари вазирлиги, Ўзбекистон Миллий Олимпия Қўмитаси, Ўзбекистон Кегли спорти Федерацияси ва Usell Компанияси вакиллари билан биргаликда Боулинг бўйича “Паралимпия Кубоги” турнирини ўтказди.\nУнда иштирокчиларни қўллаб-қувватлаш мақсадида, шоу бизнес вакиллари, хонандалар ҳам иштирок этишди.\nМуҳими ғалаба эмас, иштирок бўлди!\nТурнир ғолибларига Ўзбекистон Миллий Паралимпия Ассоциацияси томонидан Кубок ва эсдалик совғалари топширилди.\nЎзбекистон Миллий Паралимпия Ассоциацияси жисмоний имконияти чекланган ёшларни жисмоний тарбия ва спортга кенг жалб этиш, улар орасида паралимпия ҳаракатини ривожлантириш орқали, имконияти чекланганларнинг жамиятга фаол интеграциялашувини таъминлаш, ҳаётга қизиқишини ошириш, иқтидор ва салоҳиятини рўёбга чиқариш борасиа инсонпарварлик фаолиятини амалга оширмоқда!\nПрезидентимизнинг 2013 йил 25 февралда қабул қилинган “Ўзбекистон Республикаси спортчиларини 2016 йил Рио-де-Жанейро шаҳри (Бразилия)да бўлиб ўтадиган ХХI ёзги Олимпия ва XV Паралимпия ўйинларига тайёрлаш”га оид қарори бунга муҳим омил бўлмоқда. Бунинг самарасида жисмоний имконияти чекланган ёшлар халқаро миқёсдаги нуфузли мусобақаларда, Паралимпия ва Пара Осиё ўйинларида Ватанимиз шарафини муносиб қилмоқдалар.\nЎзбекистонда хизмат кўрсатган артист Сардор Раҳимхон: - Биз Паралимпиячи спортчиларимизни мусобақаларда янада фаол иштирок этишлари учун қўллаб-қувватлашимиз керак! Улар келажакда бундан ҳам катта ютуқларга эришишларига ишонамиз! Қолаверса, спорт, соғлом турмуш тарзи биз санъаткорлар учун ҳам соғлигимиз учун фойдали, ҳамда бошқа ёшларга ҳам чиройли ўрнак бўлади.\n“Ниҳол” мукофоти совриндори Достон Убайдуллаев: - Бугунги тадбирда иштирок этиб, спортчиларимизни руҳан қўллаб-қувватладик. Улардаги қувонч, шижоат, интилишни кўриб, қувондим. Уларнинг матонатига тан берамиз! Мусобақаларда Ватанимиз шарафини муносиб ҳимоя қилишмоқда! Келажакда янада улкан ютуқларни қўлга киритишларига тилакдошмиз!\nТелебошловчи, «Миллион» жамоасидан Даврон Кабулов: - Бугунги тадбир ҳақида гапирганда, унинг уюшқоқ тарзда ўтказилганлиги алоҳида таҳсинга сазовор! Бугун спортчилар алоҳида, шоу бизнес вакиллари алоҳида эмас, биргаликда боулинг йўлакчасига чиқишди! Ташкилотчиларнинг ҳам, бизнинг мақсадимиз, биринчи навбатда, имконияти чекланган спортчиларимизга, шоу бизнес вакиллари билан ўзларининг ҳамнафас ҳис этишлари, ҳамда бир жамоа сифатида иштирок этишлари учун имконияти яратиб бериш! Умид қиламанки, бу вазифани уддаладик. Бугун спортчиларимизнинг кўзларида кўраётган қувончни ҳеч нарсага алишиб бўлмайди! Бугун бунда иштирок этаётган шоу бизнес вакилларига ҳам катта миннатдорчилик билдирамиз! Энг катта миннатдорчилик сўзларини эса, ҳаёти давомида энг кучли фантастик иродани намойиш этаётган ва Ўзбекистон шарафини ҳар қандай шароитда муносиб ҳимоя қилаётган спортчиларимизга билдиришимиз керак! Ўйлайманки, бу турнир бошланиши ва бу турнир кейинчалик анъанага айланади, нафақат боулинг балки бошқа спорт турлари бўйича ҳам, мана шундай хайрия, ўртоқлик учрашувлари ўтказилади.


Футзал. Ўзбекистон Коста-Рика билан ўртоқлик баҳсида сўнгги дақиқаларда ғалабани қўлдан чиқарди\nЖаҳон чемпионатига тайёргарлик кўраётган Ўзбекистон футзал миллий жамоаси навбатдаги йиғинни Португалияда давом эттирмоқда.\nЖамоа 26 август куни Коста-Рика билан ўртоқлик ўйини ўтказди ва сўнгги 5 дақиқада 2та гол ўтказиб, ғалабани бой берди.\nНавбатдаги назорат баҳси 27 август куни Португалияга қарши ўтказилади.\nЎзбекистон — Коста Рика 3:3\n26 август. Португалия\nГоллар: Гилберт Гарро (21), Шон Салас (35), Диего Варгас (39) — Акбар Усмонов (2), Ҳусниддин Нишонов (13), Анасхон Раҳматов (33).\nЎзбекистон — Рустам Умаров, Анасхон Раҳматов, Акбар Усмонов, Машраб Одилов, Суннат Жўраев, Ҳусниддин Нишонов, Даврон Чориев, Илҳом Ҳамроев, Хушнур Эркинов, Музаффар Аҳаджонов, Элбек Тўлқинов, Шаҳзод Саъдиев, Равшан Элибоев.


- Май 24, 2019\nЯнги Зеландиянинг Марлборо шаҳрида қад ростлаши кутилаётган ушбу исломий марказ, аввало мусулмонларни тинч-хотиржам ибодат қилишларини таъминлашни ўз олдига мақсад қилган. Бу ҳақда марказ ташкилотчиларига таяниб IQNA агентлиги маълум қилди.\nУшбу марказ исломий билимлар бериш билан бир қаторда, вақтинча қўнимгоҳ вазифасини ҳам бажаради. Минтақадаги мусулмонларнинг кўпчилигини бошқа юртлардан кўчиб келган муҳожирлар ташкил этмоқда. Улар шаҳарда истиқомат қилиш ёки бошқа жойга кўчмоқчи бўлсалар, вақтинча ушбу марказда қўним топишлари мумкин.\nТашкилотчилар марказ фаолиятини тўлиқ йўлга қўйиш учун шифокор ва ўқитувчи каби мутахассис мусулмонларни ишга таклиф этмоқдалар.\n223 марта ўқилди\nДругие материалы в этой категории: « Рамазон ҳайити муносабати билан авиачипта нархлари арзонлаштирилади\tМуфтий ҳазрат Вашингтондаги мусулмонлар билан учрашди »\nТОШКEНТ МАСЖИДЛАРИНИ ТУНГИ ТАРОВАТИ


Ўғлонларин унутмас Ватан: ҚАЛБДАГИ СЎНМАС ОҒРИҚ\nИчки ишлар органлари ходимларини кечаю кундуз, жазирама ва аёзда ҳам байрам ва бегим кунлари ҳам ҳар вақт ва ҳамма хизмат жойда кўришга одатланганмиз. Фаолияти доимо кўчада, одамлар билан кечадиган ЙПХ инспекторлари ҳар хил вазиятларга бой иш сменасидан сўнг улар ҳам уйига, оиласига шошади. Уларни ҳам шириндан-ширин фарзандлари кутади. Бир олам орзулари бўлади уларнинг ҳам. Афсуски, ҳаммага ҳам бундай бахт насиб этавермас экан...\nТошкент вилоятининг Паркент туманидаги қишлоқлардан бирида вояга етган Салим Умаров эндигина 30 ёшни қаршилаганди. Лекин мудҳиш ўлим уни орамиздан эрта олиб кетди. Онаси билан охирги марта гаплашганида тез орада ҳузурига етиб боришга сўз берган, волидаси ҳам унинг йўлларига кўз тикиб ўтирган эди. У ота уйига келди... Фақат уни жонсиз ҳолда олиб келишди.\n1 сентябрь соат 19:00 лар атрофи... Ҳамма байрам оғушида. Пойтахт аҳли Мустақиллик кунини нишонламоқда эди. Тошкент шаҳар ИИББ ЙҲХБ 2-батальон ЙПХ инспектори, катта сержант Салим Умаров эса Миробод тумани ҳудудида, Grand Mir Hotel меҳмонхонасига яқин жойда кучайтирилган режимда хизматни ўтарди. Кўтаринки кайфиятда, ҳайдовчиларга оқ йўл, пиёдаларга эса омад тилаган ҳолда, фаолият олиб бораётган инспектор бугунги кун унинг учун энг сўнггиси бўлишини хаёлига ҳам келтирмаганди.\nУ «Каптива» автомашинасини текшириш учун тўхтатди. Ҳайдовчига ҳужжатларини қайтариб берган катта сержант автоуловни айланиб ўтиб, йўл чети томон йўналган ҳам эдики, кутилмаганда фалокат юз берди. Катта тезликда ҳаракатланаётган «Ласетти» автомашинаси ҳайдовчиси бошқарувни йўқотиб, тўхтаб турган «Каптива» билан тўқнашди. Сўнг инерция бўйича ҳаракатни давом эттириб, йўл четидаги ходимни уриб юборди. «Ласетти» рулида ишончнома билан автомобилни бошқараётган 19 ёшли йигит ўтирарди. Осойишталик посбони шу заҳотиёқ шифохонага етказилди.\nСаломатлик посбонлари уни асраб қолиш учун қўлидан келганини қилишди. Бу дунёдан ҳали умидлари кўп, катта-катта орзулари бўлган Салим уч кун ҳаёт учун курашди. Афсуски, шифокорларнинг барча уриниши бесамар кетди. Тошкент шаҳар ИИББ ЙҲХБ йўл-патруль хизмати инспектори, катта сержант Салим Усмонали ўғли Умаров 4 сентябрь куни, тонгги соат 7:00 да, хизмат бурчини бажариш чоғида олган оғир жароҳатлари оқибатида вафот этди.\n– Ўша куни ҳамкасбим Салим Умаров билан Шаҳрисабз кўчасида хизматда эдик. У ҳар доимгидек масъулият билан ҳз хизмат мажбуриятини байрамона кайфиятда бажарар, ҳайдовчиларга яхши тилаклар билдирарди. Кутилмаганда бу фожеа... Ҳаммаси сониялар ичида юз берди, – дея хотирлайди 2-батальон ЙПХ инспектори, кичик сержант Фаррух Атаев. – Биз у билан икки йилча бирга хизмат қилиб, қадрдон бўлиб кетгандик. Ҳамкасб дўстим энди йўқ. Унинг йўқлигига ҳеч кўниколмаяпман. Салим жуда масъулиятли, интизомли, ҳалол, виждонли ва ҳта тартибли инсон эди.\nСалим Умаровнинг вояга етмаган фарзандлари: 8 ёшли Учқунбек, 5 ёшли Ҳасан ва Зуҳра ота меҳридан мосуво бўлишди.\n– Турмуш ўртоғимнинг орамизда йўқлигига ишонгим келмайди, – дейди Наврўза Умарова. – Болаларим ҳар куни отасини сўрайди. Уларга нима деб жавоб қилишни ҳам билмайман...\nАслида марҳум катта сержант Салим Умаровга бу ота касб эди. Сулола касбини давом эттираётган икки ака ва бир укаси каби, у ҳам отаси Усмонали Умаровнинг изидан бориб, осойишталик посбони бўлганди.\n– Ҳеч кимга бундай кўргуликни раво кўрмайман, – ўксиб-ўксиб йиғлайди онаизор Матлуба Умарова. – Ҳеч бир ота-онага фарзанди орқасидан куйиш, «боламлаб» қолиш насиб қилмасин. Бу қалбимиздаги сўнмас оғриқ бўлди. Начора, Оллоҳнинг ишларига кўникишга мажбурмиз. Ҳамкасблари орасида ҳурмат-эътибор қозонган шундай ўғлим билан фахрланаман.


Путин президентликка номзод сифатида расман рўйхатга олди\n17 феврал 2019, Тошкент вақти: 06:38\nВладимир Путин 2 февраль куни волгоградликлар билан учрашди.\nРоссия Марказий сайлов комиссияси мамлакатнинг амалдаги президенти Владимир Путинни жорий йилнинг март ойига белгиланган президент сайловида номзод сифатида расман рўйхатга олди.\nБўлажак сайловларда Путиндан ташқари "Гражданская инициатива" партияси номидан Ксения Собчак ¸ "Яблоко" партиясидан Григорий Явлинский, "Партия Роста" номидан ишбилармонлар вакили Борис Титов , "Российский общенародный союз" номидан Сергей Бабурин ва "Коммунисты России" вакили Максим Сурайкинлар қатнашишга уринмоқда. Марказий сайлов комиссиясининг бу даъвогарларни ҳам расман рўйхатга олиши кутилмоқда.\nПрезидентлик курсисига даъвогарлик қилаëтган яна икки номзод ЛДПР етакчиси Владимир Жириновский ва КПРФ вакили Павел Грудинин парламент партиялари намояндаси сифатида ўз тарафдорлари имзосини йиғиш талабидан озод этилди ва улар ҳам расман рўйхатга олинди.\nРоссия президентлик сайловида мухолифатчи Алексей Навальний ҳам номзодини қўйишга уринди. Аммо Марказий сайлов комиссияси Путиннинг бу ашаддий танқидчисини рўйхатга олишдан бош тортди. Шундан сўнг Навальний ўз тарафдорларини сайловларни бойкот қилишга чақирди.